title: Asenapiini

text: Yhdellä 1000 − 10 000:sta käyttäjästä ilmenee keuhkoveritulppa (hengenvaarallinen; oireina rintakipua ja hengitysvaikeuksia), lihassairaus (jota pakkausseloste ei nimeä, oireina selittämätöntä kipua ja särkyä), muutoksia valkosolujen määrässä, näön tarkentamisen vaikeutta, rintojen kasvua miehillä ja maidon tai nesteen erittymistä rinnasta.


title: Asenapiini

text: Merkittäviä sivuvaikutuksia etenkin vanhoilla ihmisillä ovat mm. sekavuus, muistihäiriöt, ekstrapyramidaalioireet, suun kuivuminen, ummetus, virtsaamisvaikeudet, väsymys, sydämen tiheälyöntisyys eli takykardia, verenpaineen lasku ylös noustessa (huimausta) ja alttius kaatumisille. Asenapiinia ei saa antaa alle 18-vuotiaille, eikä dementiaa sairastaville vanhoille ihmisille aggressiivisuuden rauhoittamiseksi.


title: Asenapiini

text: Asenapiini heikentää alzheimer-lääkkeiden tehoa. Siitä ei ole todettu olevan apua masennukseen.


title: Sitruunamanikki

text: Sitruunamanikki ("Lonchura flaviprymna") on loistopeippojen heimoon kuuluva varpuslintu.


title: Sitruunamanikki

text: Sitruunamanikkia tavataan Australian pohjoisosissa. Sen kannaksi arvioidaan vähintään 20 000 yksilöä. Lajin kannankehitys on vakaa, ja se on luokiteltu elinvoimaiseksi.


title: Matemaattinen malli

text: Matemaattinen mallintaminen on matemaattisissa luonnontieteissä ja insinööritieteissä käytettävä menetelmä, jonka avulla voidaan analysoida monimutkaisia systeemejä. Sään ennustaminen on tyypillinen esimerkki ongelmasta, joka voidaan parhaassakin tapauksessa ratkaista ainoastaan matemaattisella mallilla tietokoneessa. Perinteisiä matemaattisessa mallintamisessa käytettäviä menetelmiä ovat esimerkiksi elementtimenetelmä ja differenssimenetelmä. Nykyisin matemaattisia malleja käytetään laajalti, mm. biologiassa, taloustieteessä ja teknisessä suunnittelussa.


title: Matemaattinen malli

text: Matemaattisen mallin rakentaminen liittyy läheisesti teorian rakentamiseen. Malli yleensä rakennetaan siten, että siinä käytettävät matemaattiset rakenteet toteuttavat teorian asettamat oleellisimmat vaatimukset. Matemaattiset mallit ovat usein approksimatiivisia, eli likimääräisiä. Likimääräisyys on tietokoneen laskukyvyn asettama käytännön välttämättömyys. Malli yleensä suunnitellaan käytettävää likimääräistä mallia silmällä pitäen.


title: Jaakko Klemetinpoika Leppänen

text: Jaakko Klemetinpoika Leppänen oli ensimmäinen tunnettu keskisuomalainen kirkonrakentaja. Hänet tunnetaan ennen kaikkea Petäjäveden vanhan kirkon toteuttajana. Leppäsen arvellaan syntyneen isonvihan (1714–1721) vuosina.


title: Jaakko Klemetinpoika Leppänen

text: Leppänen toimi nikkarina kirkkotyömailla jo asuessaan Saarijärvellä 1750-luvulla. Vuosina 1757–1758 uusittiin Leppäsen johdolla Jämsän kirkon katto. Pian sen jälkeen Leppänen muutti Jyväskylän kappeliin ja työskenteli pitäjännikkarina Vesangan Soikkalan kylässä 1761–1768. On todennäköistä, että hänen opettajansa oli kirkonrakentaja Arvi Junkkarinen, joka oli Keski- ja Itä-Suomessa suuria rakennuksia toteuttanut leppävirtalainen rakentaja. Uusi pitäjännikkari sai tehtäväkseen korjata Laukaan 1680-luvulla rakennettua kirkkoa. Leppäsen tunnetuimman työn, Petäjäveden ristikirkon rakentaminen oli työtehtävänä 1763–1764.


title: Jaakko Klemetinpoika Leppänen

text: Petäjäveden kirkon viimeistelyn aikana Leppänen korjaili Junkkariselta keskeneräiseksi jäänyttä Korpilahden kirkkoa ja Jämsän kirkon alttaria. Leppäsen viimeinen työ lienee ollut Jämsän kirkon viereen vuonna 1768 pystytetty kellotapuli. Tämän jälkeen hänen töistään ei ole asiakirjoissa merkintöjä.


title: Jaakko Klemetinpoika Leppänen

text: Kirkonrakentajan ammatti periytyi Leppäseltä hänen pojalleen ja pojanpojalleen. Poika Jaakko Jaakonpoika Leppänen, oli Jyväskylän kappelikirkon rakentaja vuonna 1775. Rakennus muistutti suuresti Petäjäveden kirkkoa. Siihen liittynyt tapuli valmistui viisi vuotta myöhemmin. Tämän poika Erkki Leppänen teki Petäjäveden vanhan kirkon tapulin. Jaakko Jaakonpoika (1741–1805) rakensi myös tapulin Korpilahden kirkkoon 1777.


title: Jaakko Klemetinpoika Leppänen

text: Erkki eli Eerik Jaakonpoika Leppäsen (1776–1856) rakennuksista tunnetaan 1821 valmistunut Petäjäveden kirkon tapuli, joka liittyy hänen isoisänsä rakentaman kirkkoon umpinaisella yhdyskäytävällä.


title: Ruskorintamanikki

text: Ruskorintamanikki ("Lonchura castaneothorax") on loistopeippojen heimoon kuuluva varpuslintu.


title: Ruskorintamanikki

text: Ruskorintamanikkia tavataan Australiassa, Indonesiassa ja Papua-Uudessa-Guineassa. Lajin kannankehitys on vakaa, ja se on luokiteltu elinvoimaiseksi.


title: Nokimanikki

text: Nokimanikki ("Lonchura stygia") on loistopeippojen heimoon kuuluva varpuslintu.


title: Nokimanikki

text: Nokimanikkia tavataan Indonesiassa ja Papua-Uudessa-Guineassa. Lajin populaatio on luultavasti suhteellisen pieni jä vähenemässä pyydystämisen ja elinympäristöjen tuhoutumisen takia. Nokimanikki on luokiteltu silmälläpidettäväksi.


title: Niittymanikki

text: Niittymanikki ("Lonchura teerinki") on loistopeippojen heimoon kuuluva varpuslintu.


title: Niittymanikki

text: Niittymanikkia tavataan Indonesiassa. Lajin kannankehitys on vakaa, ja se on luokiteltu elinvoimaiseksi.


title: Mustavyömanikki

text: Mustavyömanikki ("Lonchura monticola") on loistopeippojen heimoon kuuluva varpuslintu.


title: Mustavyömanikki

text: Mustavyömanikkia tavataan Papua-Uudessa-Guineassa. Lajia on kuvattu yleiseksi pienellä levinneisyysalueellaan. Lajin kannankehitys on vakaa, ja se on luokiteltu elinvoimaiseksi.


title: Uudenbritannianmanikki

text: Uudenbritannianmanikki ("Lonchura melaena") eli aiemmalta nimeltään uudenenglanninmanikki on loistopeippojen heimoon kuuluva varpuslintu.


title: Uudenbritannianmanikki

text: Uudenbritannianmanikkia tavataan Papua-Uudessa-Guineassa. Sitä on kuvattu melko yleiseksi tai paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Timorinriisipeippo

text:
Timorinriisipeippo ("Lonchura fuscata") on loistopeippojen heimoon kuuluva varpuslintu.
Lajia tavataan Pieniin Sundasaariin kuuluvilla Timorin, Semaun ja Roten saarilla.


title: Havana (albumi)

text: Havana on belgialaisyhtye Paradision toinen studioalbumi. Sen julkaisi Patrick Samoy Recordings 18. maaliskuuta 2011. Albumi sisältää sekä remix-versioita vanhoista kappaleista että täysin uusia kappaleita. "Havana" ei päässyt edes kotimaassaan lainkaan listoille.


title: Afrikankypäräsuokilpikonna

text: Afrikankypäräsuokilpikonna ("Pelomedusa subrufa") on "Pelomedusa"-suvun ainoa laji. Se on läheistä sukua afrikansaranasuokilpikonnille ("Pelusios"). Laji liikkuu päiväaikaan.


title: Afrikankypäräsuokilpikonna

text: Eläin on 30-32 cm pitkä. Kilven yleisväritys on ruskea tai vihreä. Suomuissa voi olla kuvioita, jotka ovat mustia.


title: Afrikankypäräsuokilpikonna

text: Lajia esiintyy Afrikan mantereella, Madagaskarilla, ja Jemenissä. Sitä tavataan järvissä, lammissa ja joissa. Kuivina kausina se oleskelee mudassa.


title: Afrikankypäräsuokilpikonna

text: Yhdessä pesueessa on 10-40 munaa.


title: Afrikankypäräsuokilpikonna

text: Afrikankypäräsuokilpikonna on kaikkiruokainen. Se syö kasveja, hyönteisiä, lintuja, sammakoita ja kaloja. Sillä on varpaissaan kynnet, joilla se paloittelee saaliinsa.


title: Ondjumba

text: Ondjumba oli lyhyen aikaa (1872–76) Suomen Lähetysseuran lähetysasemana Ambomaalla Ondongan kuningaskunnassa nykyisessä Namibiassa.


title: Ondjumba

text: Ondjumban lähetysaseman perusti vuonna 1872 Karl August Weikkolin. Hän oli jo matkustanut Länsi-Ambomaalle Ongadjeraan aikomuksenaan jatkaa sinne perustetun Rehobothin lähetysaseman rakentamista, mutta Weikkolin ja Tobias Reijonen olivat joutuneet ristiriitaan Ongadjeran kuninkaan Tsheyan kanssa. Suomalaisten oli pakko palata Ondongaan ja laajentaa työtä siellä. Näin Ondjumban lähetysasema sai alkunsa.


title: Ondjumba

text: Ondjumba sijaitsi vain 4 km Olukondasta etelään eli liian lähellä, mutta kun kuningas Shikongo oli tämän paikan suomalaisille osoittanut, oli sinne siis rakennettava asema.


title: Ondjumba

text: Weikkolin siirtyi kuitenkin jo vuonna 1876 Uukwambin heimon alueelle, jolloin Ondjumban asema jäi tyhjäksi. Lyhyessä ajassa varkaat veivät sieltä kaiken, minkä irti saivat. Vahingon ei kuitenkaan sanottu olleen kovin suuri.


title: Donald Williams

text: Donald Williams voi tarkoittaa ainakin seuraavia:


title: Lonchura atricapilla

text: Lonchura atricapilla on loistopeippojen heimoon kuuluva varpuslintu. Sitä pidettiin aiemmin samana lajina kastanjamanikin kanssa.


title: Lonchura atricapilla

text: "Lonchura atricapillaa" tavataan Intian niemimaan pohjoisosissa ja Kaakkois-Aasiassa. Lajia on kuvattu paikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Lonchura ferruginosa

text: Lonchura ferruginosa on loistopeippojen heimoon kuuluva varpuslintu. Sitä pidetään joskus samana lajina kastanjamanikin ja "Lonchura atricapillan" kanssa.


title: Lonchura ferruginosa

text: "Lonchura ferruginosaa" tavataan Indonesiassa. Lajia on kuvattu paikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Ōsaka Tenman-gū

text: Ōsaka Tenman-gū () on šintolainen pyhäkkö Osakassa. Se on yksi Japanin merkittävimmistä Tenjinille omistetuista pyhäköistä, ja siellä pidetään vuosittain Tenjin matsuri -festivaali.


title: Ōsaka Tenman-gū

text: Ōsaka Tenman-gū on koulutuksen ja taiteiden kamina palvotun, Sugawara no Michizanen tunnetuin pyhäkkö. Sugawara no Michizane oli 900-luvulla elänyt oppinut ja poliitikko. Alkuperäisen pyhäkön rakennutti vuonna 949 keisari Murakami rauhoittaakseen Michizanen levotonta sielua. Pyhäkkö on tuhoutunut tulipalossa useita kertoja, ja sen päähalli, "honden" ja pääportti ovat vuodelta 1845.


title: Ōsaka Tenman-gū

text: Ōsaka Tenman-gū tunnetaan myös Tenjin matsuri -festivaalista, joka järjestetään vuosittain 24.–25. heinäkuuta. Sen aikana jumalallista kantotuolia, "mikoshia" kuljetetaan ympäri kaupunkia. Festivaalia on järjestetty yli tuhannen vuoden ajan, ja sen väitetään alkaneen, kun pyhäkön läheltä joesta oli löytynyt pyhä keihäs.


title: Vaahteraliigan kausi 1991

text: Vaahteraliigan kausi 1991 oli Vaahteraliigan 12. kausi. Liigan runkosarjassa kymmenen joukkuetta pelasi yksinkertaisen sarjan, jonka neljä parasta etenivät pudotuspeleihin. Sarjan viimeinen putosi suoraan I-divisioonaan ja toiseksi viimeinen joutui liigakarsintaan.


title: Vaahteraliigan kausi 1991

text: Vaahteramaljassa East City Giants voitti Helsinki Roostersin 17–14. Turku Trojans voitti pronssia. Porvoon Butchers ja Rauma Admirals olivat uudet joukkueet sarjassa, ja Admirals putosi takaisin I-divisioonaan jäätyään runkosarjassa viimeiseksi.


title: The Three-Faced Pilgrim

text: The Three-Faced Pilgrim on suomalaisen sinfonisen black metal -yhtye Alghazanthin seitsemäs studioalbumi. Se julkaistiin vuonna 2013 levymerkillä Woodcut Records.


title: AdraMelekTaus

text: AdraMelekTaus on suomalaisen sinfonisen black metal -yhtye Alghazanthin EP-levy. Se julkaistiin vuonna 2013 levymerkillä Woodcut Records.


title: AdraMelekTaus

text: Albumista julkaisiin rajoitettu 500:n kappaleen painos.


title: Vesiliskot

text: Vesiliskot ("Salamandridae") on pyrstösammakoiden eli salamanterieläinten lahkoon kuuluva heimo. Joissakin yhteyksissä heimosta käytetään nimeä salamanterit. Heimoon kuuluu noin 20 sukua ja yli 70 lajia. Lemmikkieläiminä pidetään useita lajeja, kuten hongkonginvesiliskoa ("Paramesotriton hongkongensis"), japanintuliliskoa ("Cynops pyrrhogaster") ja punatäpläsalamanteria ("Notphthalmus viridescens"). Vesiliskojen fossiileja on löydetty eoseenikaudelta alkaen pleistoseenikaudelle saakka.


title: Vesiliskot

text: Aikuisen pituus on noin 20 cm. Suurin osa lajeista erittää myrkkyä ja niiden väritys varoittaa petoja niiden myrkyllisyydestä. Niiden värityksessä on kirkkaita värejä.


title: Vesiliskot

text: Vesiliskoja esiintyy lähinnä Euroopassa ja Aasiassa. Jonkin verran niitä tavataan myös Afrikan pohjoisosassa. Pohjois-Amerikassa elää kaksi kotoperäistä sukua.


title: Vesiliskot

text: Ennen parittelua koiras piirittää naarasta ja hieroo sitä. Hedelmöitys on sisäinen. Toukat elävät yleensä vedessä.


title: Wete

text: Wete on kaupunki Tansaniassa. Vuonna 2012 siellä oli 31 872 asukasta. Wete sijaitsee Pemban saaren länsirannikolla ja on Pohjois-Pemban alueen pääkaupunki sekä Weten piirikunnan hallinnollinen keskus.


title: As the Darkness Enters

text: As the Darkness Enters on suomalaisen black metal -yhtye Baptismin neljäs studioalbumi. Se julkaistiin vuonna 2012 levymerkillä Northern Heritage.


title: Kauri (nimi)

text: Kauri on suomalainen miehen etunimi. Sillä on saamelaiset ja venäjänortodoksiset juuret. Se on johdos arkkienkeli Gabrielin nimestä.


title: Kauri (nimi)

text: Kauriksi on Suomessa vuodesta 1900 alkaen nimetty yli 200 ihmistä. Näistä muutama prosentti on naisia.


title: Krynitsa

text: Krynitsa on valkovenäläinen panimo. Sen historia alkaa vuoden 1973 Minskistä. Ensimmäinen oluterä valmistui vuonna 1975. Markkinoilla ovat panimon olutmerkit Krynitsa, Kult, Aleksandrya ja Kaltenberg. Panimon oluet ovat saaneet lukuisia kansainvälisiä palkintoja, kuten kultamitalin European Beer Starissa Münchenissä (2013) eurooppalaistyylisen miedon lagerin kategoriassa sekä pronssimitalin International Beer Challengessa (2013) Lontoossa.


title: Kahama

text: Kahama on kaupunki Luoteis-Tansaniassa. Vuonna 2012 siellä oli 242 208 asukasta. Kahama kuuluu Shinyangan alueeseen ja on Kahaman piirikunnan hallinnollinen keskus.


title: Mónica Spear

text: Mónica Spear Mootz (1. lokakuuta 1984 – 6. tammikuuta 2014) oli venezuelalainen missi, malli ja näyttelijä. Hän oli vuoden 2004 Miss Venezuela sekä vuoden 2005 Miss Universum -kipailun viides.


title: Mónica Spear

text: Maanantaina 6. tammikuuta 2014 29-vuotias Spear ja hänen 39-vuotias ex-puolisonsa Thomas Henry Berry kuolivat aseellisen ryöstön yhteydessä Venezuelassa. Spear, Berry ja heidän 5-vuotias tyttärensä Maya Berry Spear olivat palaamassa lomamatkalta, kun he joutuivat pysähtymään maantien sivuun Valencian ja Puerto Cabellon välisellä tieosuudella auton renkaan rikkouduttua. Kun autoa nostettiin rekan kyytiin he joutuivat aseistautuneen joukon hyökkäyksen kohteeksi. Spear, Berry ja Maya lukittautuivat Toyota Corollaansa, jolloin Spearia ja Berrya ammuttiin auton ovien ja ikkunoiden läpi useita kertoja kuolettavasti. Auton takaosassa kyyristyneenä ollut Maya Berry sai luodista osuman jalkaansa mutta selvisi.


title: Mónica Spear

text: Cuerpo de Investigaciones Científicas, Penales y Criminalísticas (CICPC) pidätti 8. lokakuuta 2014 7 henkilöä epäiltynä osallisuudesta Spearin ja Berryn murhaan sekä Maya Berryn vahingoittamiseen. Syyskuussa 2014 19-vuotias Jean Carlos Colina, 21-vuotias Nelfren Jiménez ja 18-vuotias José Gregorio Ferreira tuomittiin Spearin ja Berryn murhista, Maya Berryn murhan yrityksestä sekä ryöstöstä 24 vuodesta 26 vuoteen vankeuteen. Toukokuussa 2015 25-vuotias Gerardo Jose Contreras tuomittiin osallisuudesta samoihin rikoksiin 25 vuoden vankeuteen. Lisäksi kaksi alaikäistä on tuomittu osallisuudesta murhiin viiden vuoden vankeusrangaistuksiin. Syyttäjä toi ilmi, että tuomitut olivat osa suurempaa rikollisryhmää jonka kohteena ovat Valencian ja Puerto Cabellon välillä matkustavat moottoriajoneuvojen kuljettajat.


title: Mónica Spear

text: Spear ja Berry haudattiin perjantaina 10. tammikuuta 2014 Cementerio del Este -hautausmaalle Venezuelan pääkaupunkiin Caracasiin. Pariskunnan tytär Maya Berry muutti Spearin vanhempien luo Miamiin helmikuussa 2014.


title: Njombe

text: Njombe on kaupunki Tansanian eteläisillä ylängöillä. Vuonna 2012 siellä oli 130 223 asukasta. Kaupunki on Njomben alueen pääkaupunki ja Njomben piirikunnan hallinnollinen keskus.


title: Chalice of Death

text: Chalice of Death on suomalaisen black metal -yhtye Baptismin järjestyksessään neljäs EP-levy. Se julkaistiin vuonna 2010 levymerkillä Northern Heritage.


title: Chalice of Death

text: Albumista julkaistiin rajoitettu 666:n kappaleen painos.


title: Evil Mysteries

text: Evil Mysteries on suomalaisen black metal -yhtye Baptismin kolmas EP-levy. Se julkaistiin vuonna 2006 levymerkillä Northern Heritage.


title: Suomen Tinku

text: Suomen Tinku ry on suomalainen kansalaisjärjestö, jonka tavoitteena on lisätä Andien alueen kulttuurien, kansansivistyksen ja kansanliikkeiden tuntemusta. Tinku korostaa toiminnassaan vastavuoroisuutta ja monimuotoisuutta. Tinku on aimaran ja ketsuan kieltä ja tarkoittaa erilaisten voimien kohtaamista: vastavuoroisuutta, monikulttuurisuutta ja toinen toisiltaan oppimista.


title: Suomen Tinku

text: Suomen Tinku ry perustettiin vuonna 1994. Tinku on osa Andien maissa toimivaa Tinku-verkostoa, joka on Andien alkuperäiskansojen järjestöjen sekä paikallisten kansalaisjärjestöjen verkosto. Tinku-verkosto pyrkii toiminnallaan vahvistamaan alkuperäiskansojen identiteettiä ja lisäämään heidän taitojensa arvostusta.


title: Suomen Tinku

text: Tinkun toiminnan keskiössä on hankkeina tapahtuva kansainvälisyyskasvatus Suomessa. Järjestö on tuottanut materiaalipaketteja kansainvälisyyskasvatusta varten.


title: Suomen Tinku

text: Suomen Tinku ry:n pääasialliset toimintamuodot ovat Andien maihin liittyvä tiedotustyö ja kansainvälisyyskasvatus Suomessa. Tinku on Kepan jäsenjärjestö ja osallistuu vuosittain järjestettäville monikulttuurisille Maailma kylässä-festivaaleille. Vuoteen 2006 saakka järjestö toimi asiantuntijatahona KEPAn Etelän vapaaehtoisohjelma Etvossa Andien maiden osalta.


title: Suomen Tinku

text: Tinku on myös osallistunut Kepan ETVO-ohjelmaan lähettämällä vapaaehtoistyöntekijöitä Tinkun yhteistyöjärjestöön Warmaylluun Perussa. Suomen Tinku on myös Siemenpuu-säätiön perustajajäsen. Lisäksi Tinku tekee yhteistyötä järjestöjen kanssa, jotka toimivat latinalaisamerikkalaisten kulttuurien esille tuomiseksi Suomessa.


title: Suomen Tinku

text: Tinkun tiedotuskampanja vuosina 2006-2007 keskittyi nuorten työmahdollisuuksiin Boliviassa, Perussa ja Ecuadorissa. Sen tarkoitus on edistää kansainvälistä solidaarisuutta ja osoittaa kuinka Suomen ja Andien alueen nuoret kohtaavat samanlaisia vaikeuksia ja haaveilevat samoista asioista erilaisista elinympäristöistään huolimatta.


title: Suomen Tinku

text: Vuoden 2008 kansainvälisyyskasvatusprojekti toteutettiin yhteistyössä perulaisen Warmayllu-järjestön kanssa. Hankkeessa suomalaiset ja perulaiset kuudesluokkalaiset pohtivat valokuvan keinoin turvallisuuden ja turvattomuuden teemoja. Koululaisten ottamat valokuvat ovat nähtävissä nettigalleriassa, johon myös liittyy materiaalipaketti koulujen kansainvälisyyskasvatusta varten. Osa kuvista valittiin valokuvanäyttelyyn, joka kiersi yhteistyöpaikkakunnilla Suomessa ja Perussa syksyllä 2008 ja keväällä 2009.


title: Suomen Tinku

text: Suomen Tinku ry:n vuonna 2013 aloittama, Suomen Kulttuurirahaston tukema Vesien kertomaa -hanke keskittyy ympäristökasvatukselliseen vesiteemaan. Koululaisille suunnatuissa valokuvaustyöpajoissa käsitellään vesiaihetta tarinoiden ja valokuvien kautta sekä Perussa että Suomessa.


title: Pesäpallon suomensarja 1989

text: Pesäpallon suomensarja pelattiin 45. kerran kaudella 1989. Sarja pelattiin kolmessa lohkossa kaksinkertaisena sarjana. Lohkovoittajat Kempeleen Kiri, Lammin Luja ja Mansen Pesäpallo nousivat ykkössarjaan kaudeksi 1990. Lohkojen kaksi heikointa putosi suoraan maakuntasarjaan ja kolmanneksi viimeiset joutuivat karsimaan sarjapaikastaan. Kausi oli yhdeksäs, jolloin suomensarja oli kolmanneksi korkein sarjataso pesäpallossa.


title: Pesäpallon suomensarja 1989

text: Karsinta pelattiin 9. syyskuuta Palokassa yksipäiväisenä turnauksena.


title: Pesäpallon suomensarja 1989

text: Kuortane putosi, mutta kun Tammelan Pallopeliitat luopui seuraavan kauden sarjasta, sai Kuortane pitää sarjapaikkansa.


title: Wisdom & Hate

text: Wisdom & Hate on suomalaisen black metal -yhtye Baptismin toinen EP-levy. Se julkaistiin vuonna 2004 levymerkillä Northern Heritage.


title: Wisdom & Hate


title: Wisdom & Hate

text: Kaikki kappaleet sanoittanut Nefastos.


title: Black Ceremony

text: Black Ceremony on suomalaisen black metal -yhtye Baptismin ensimmäinen EP-levy. Se julkaistiin vuonna 2004 levymerkillä Faustian Distribution.


title: Enticing

text: Enticing on saksalaisen death metal -yhtye Retaliationin EP-levy. Se julkaistiin vuonna 2008 levymerkillä Rising Nemesis Records.


title: Enticing

text: Kaikki kappaleet sanoittanut Heiko Heckner ja Julian Welsch.


title: Jaakko Honkanen (koripalloilija)

text: Jaakko Honkanen on suomalainen aktiiviuransa lopettanut koripalloilija.


title: Jaakko Honkanen (koripalloilija)

text: Tampereen Pyrinnön kasvatti Honkanen pelasi Suomen pääsarjassa yhteensä yhdeksän kautta, joista kahdeksan Pyrinnössä ja viimeisen Tapiolan Hongassa. Hän saavutti Pyrinnössä SM-hopeaa kaudella 1958.


title: Suomalaisuuskeskus Finnica

text: Suomalaisuuskeskus Finnica on suomalaista kulttuuria ja historiaa esittelevä verkkosivusto, joka on julkaistu vuosina 2001–2007. Finnica oli tarkoitus rakentaa valtakunnalliseksi niin, että kunkin maakunnan kulttuurisivustot yhdistyisivät Finnican kautta yhteiseksi kulttuurin virtuaalipaketiksi, mutta maakunnista tulivat mukaan vain Keski-Suomi ja Kymenlaakso.


title: Suomalaisuuskeskus Finnica

text: Maakuntien yhteinen Finnica-sivusto sisältää tieto- ja opiskeluaineistoa suomalaisuudesta, Suomen historiasta, kirjallisuudesta, Suomen kasveista, maantieteestä, Suomessa puhutuista kielistä, suomalaisten terveyden kehityksestä, urheilun vaiheista ja ruokakulttuurista.


title: Suomalaisuuskeskus Finnica

text: Keski-Suomi-sivusto luotiin Suomalaisuuskeskus Finnican pilottihankkeena. Hanke käynnistyi tammikuussa 2001 ja päättyi huhtikuussa 2003. Finnica Keski-Suomi tarjoaa yli 40 artikkelia, yli 1 000 valokuvaa, ääninäytteitä ja lukuisia toiminnallisia osioita. Sen henkilögalleriaan on tallennettu tietoja eri aikojen kulttuuripersoonallisuuksista ja vaikuttajista Minna Canthista Otto Wille Kuusiseen. Sivuilta löytyy tietoa esimerkiksi alueen esihistoriasta, taloudesta, murteista ja kulttuurihistoriasta.


title: Suomalaisuuskeskus Finnica

text: Projektia vetänyt Päivi-Marjut Raippalinna näki Finnican suuren yleisön sivustona. Finnica Keski-Suomi -hanke maksoi 240 000 euroa. Sitä rahoittivat Länsi-Suomen lääninhallitus, Jyväskylän kaupunki ja useat keskisuomalaiset yritykset ja yhteisöt.


title: Suomalaisuuskeskus Finnica

text: Finnica Kymenlaakso on useista teemakokonaisuuksista koostuva verkkosivusto, joka toimii oppaana maakuntaan. Kymenlaakso-sivusto sisältää maakunnan historiaa kuvaavia kehitysartikkeleita ja yleisartikkeleita, sen identiteettiä esitteleviä teemoja sekä yleistietoa ja kuvia Kymenlaaksosta.


title: Suomalaisuuskeskus Finnica

text: "Kymipedia" on verkossa toimiva Wikimedia-tietosanakirja, joka edistää kymenlaaksolaisen kotiseutuidentiteetin vahvistumista paikallisen historian ja kulttuurin tutkimisen avulla. Kymipedia on myös medialukutaidon opetusväline. Kouvolan kaupunginkirjasto-maakuntakirjasto ja Helsingin yliopiston koulutus- ja kehittämiskeskus Palmenian Kouvolan yksikkö ovat yhdessä kehittäneet Kymipedian Opetusministeriön myöntämällä projektirahoituksella.


title: Jaakko Honkanen

text: Jaakko Honkanen voi tarkoittaa muiden muassa seuraavia henkilöitä:


title: Omulonga

text: Omulonga oli lyhyehkön aikaa (1874–1888) Suomen Lähetysseuran lähetysasemana Ambomaalla Ondongan kuningaskunnassa, sen itäosassa, nykyisessä Namibiassa. Siellä tapahtui Ambomaan ensimmäinen kastetilaisuus vuonna 1883.


title: Omulonga

text: Omulongan lähetysaseman perustamisen aikaan suomalaiset lähetyssaarnaajat olivat kokeneet takaiskuja lännessä Uukwambin, Ongadjeran ja pohjoisessa Oukwanyaman kuningaskunnissa, ja lähetystyö oli olosuhteiden pakosta keskitettävä Ondongaan.


title: Omulonga

text: Omulongan aseman perusti lähetyssaarnaaja Tobias Reijonen noin viisi kilometriä Omandongolta länsiluoteeseen. Paikan nimi merkitsee ‘virtaa’, ja siellä on sateiden sattuessa pohjoisesta etelään virtaava joki. Kuivana aikana paikalla on vain syvänne, jossa veden määrä vähitellen vähenee.


title: Omulonga

text: Omulongan aseman päärakennusta rakennettaessa Reijonen otti käyttöön leveät, koko rakennusta ympäröivät, puupylväillä tuetut, eräänlaiset verannat. Niiden ansiosta aurinko ei pääse paistamaan rakennuksen seiniin ja se pysyy näin ollen viileänä, ja toisaalta myöskään sateet eivät pääse piiskaamaan seiniä, jotka olivat poikkeuksetta tehty polttamattomasta tiilestä, sillä Ambomaan hiekka ei kestä polttamista. Näistä verannoista tultiin aikaa myötä käyttämään ambokielistä nimitystä "olupanda" (alkuperäinen merkitys lienee ‘lattia’). Verannaksi niitä ei juuri voinut kutsua, sillä niitä ei ollut varsinaisesti tarkoitettu oleskelua varten.


title: Omulonga

text: Vuonna 1880 suomalaisten lähetysasemille ryhdyttiin rakentamaan koulurakennuksia. Ensimmäisenä valmistui koulu Omulongaan. Se vihittiin käyttöön 2. syyskuuta. Koulurakennus toimi myös kirkkona, ennen kuin lähetysasemille ruvettiin rakentamaan erityisiä kirkkorakennuksia. Omulongaan ei kirkkoa ehditty rakentaa, kun asema jo piti hylätä.


title: Omulonga

text: Toisin kuin muilla asemilla, Omulongassa ei lähetysasemaa ympäröinyt tiilimuuri.


title: Omulonga

text: Vuonna 1880 vietettiin Omulongan asemalla häitä. Jo vuonna 1871 Ambomaalle saapunut Gustaf Mauritz Skoglund sai morsiamensa Amalia Ingmanin, o.s. Stark, luokseen, ja häitä vietettiin 16. maaliskuuta. Viisi viikkoa häiden jälkeen tuore aviomies sairastui malariaan, ja 22. huhtikuuta 1881 hän kuoli 40 vuoden ikäisenä. Hänet haudattiin Omulongaan hänen leskensä toivomuksesta.


title: Omulonga

text: Skoglundin leski Amalia työskenteli aluksi Omulongan asemalla, erityisesti tyttöjen parissa, mutta 1882 hän meni naimisiin Reinin lähetyksen työntekijän Philipp Diehlin kanssa ja siirtyi reiniläisten palvelukseen.


title: Omulonga

text: Vuoden 1881 lopulla Ondongaan levisi tieto, että joitakin ambolaisia oli kastettu etelässä Omarurussa Hereromaalla. Nyt ambolaiset alkoivat ajatella, että kastettuja ei uhkaa viha henkien taholta. Vuoden 1882 joulujumalanpalveluksessa saarna näytti koskettavan muutamia nuoria ambolaisia aikuisia. Reijonen ryhtyi nyt valmistamaan heitä kasteelle ja päätti, että kaste tulisi tapahtumaan loppiaisena 1883. Tätä tilaisuutta varten kaikki Ambomaan suomalaiset tulivat Omulongaan.


title: Omulonga

text: Kastetut henkilöt olivat seuraavat:


title: Omulonga

text: Koulurakennusta ei voitu käyttää siksi, että sitä ei vielä ollut viimeistelty. Näin ollen tämä tapahtuma järjestettiin päärakennuksen salissa. Yleisö sai seurata tätä kastetta ulkoa käsin. Jotkut mutisivat, että “Nyt pidetään miesten täysi-ikäisyysjuhlaa, eikä se ole hyvä.” Kastettavista jokainen lausui uskontunnustuksen.


title: Omulonga

text: Seuraavat kasteet tapahtuivat samana vuonna Omandongolla ja puolitoista vuotta myöhemmin Olukondassa.


title: Omulonga

text: Itäinen Ondonga, jossa Omulonga samoin kuin Omandongo sijaitsivat, kuului Ondongan perintöruhtinaan hallitsemaan alueeseen. Tämän itsevaltaisen käytöksen vuoksi joutuivat suomalaiset pakenemaan hänen alueeltaan hylkäämään syys-lokakuun vaihteessa 1888 (ks. Omandongo). Valkoiset saivat jopa pelätä henkensäkin edestä. Turvaa etsittiin läntisestä Ondongasta kuningas Kambonden luota.


title: Omulonga

text: Seuraavana vuonna, 1889, harkittiin paluuta Nehalen alueelle itäiseen Ondongaan. Nehale ja Kambonde kuitenkin joutuivat jopa aseelliseen konfliktiin, joka tosin päättyi pian ammusten puutteeseen. Elokuussa tuli vielä tieto siitä, että Nehale suunnitteli lähetyssaarnaajien surmaamista ja heidän asemiensa ryöstämistä siitä syystä, että hän ajatteli näillä olevan paljonkin ampumatarvikkeita.


title: Omulonga

text: Nyt suunnitelmat Nehalen alueelle palaamisesta hylättiin, ja uuden lähetysaseman paikaksi valittiin Kambonden alueelta Ondangwa, jota August Pettinen ryhtyi rakentamaan.


title: Omulonga

text: Omandongo ja Omulonga jäivät näin sivuaseman asemaan, mikä tarkoitti sitä, että niissä pidettiin ajoittain jumalanpalveluksia, mutta vakituisesti eivät lähetyssaarnaajat enää tulleet näihin paikkoihin asumaan. Aluksi oli jopa niin, että suomalaiset eivät tälle alueelle uskaltautuneet ensinkään, vaan ambolaiset joutuivat itse pitämään jumalanpalvelukset.


title: Omulonga

text: Vuonna 1900 Lähetysseuran lähetysjohtajan Jooseppi Mustakallion vieraillessa tarkastusmatkalla Ambomaalla hän toimitti myös Omulongassa seurakunnan ja koulun tarkastuksen.


title: Seven (albumi)

text: Seven on saksalaisen death metal -yhtye Retaliationin esikoisalbumi. Se julkaistiin vuonna 2010 levymerkillä Unique Leader Records.


title: Simha Arom

text: Simha Arom (s. 1930 Düsseldorf nimellä "Fred Arom") on ranskalais-israelilainen etnomusikologi. Hän on afrikkalaisen musiikin asiantuntija ja Centre National de Recherche Scientifiquen tutkija. Hänet tunnetaan parhaiten 1960-luvulta 1980-luvulle tehdyistä aka-pygmien ja muiden keskiafrikkalaisten ryhmien musiikin levytyksistä. Aromin kirja "African Polyphony and Polyrhythm", joka julkaistiin ranskaksi vuonna 1986 ja englanniksi 1991, on alansa klassikkoteos. Se sai ASCAP Deems Taylor Awardin vuonna 1992. Aromille myönnettiin Centre National de Recherche Scientifiquen hopeamitali vuonna 1984 perinteisen, kirjoittamattoman polyfonisen musiikin analyysin metodien kehittämisestä.


title: Simha Arom

text: Arom sai Pariisin konservatoriosta diplomin käyrätorven soittajana.


title: Pentti Hotinen

text: Pentti Olavi Hotinen (15. heinäkuuta 1929 – 18. kesäkuuta 1979) oli suomalainen koripalloilija ja koripallovalmentaja.


title: Pentti Hotinen

text: Tampereen Pyrinnön kasvatti Hotinen pelasi Suomen pääsarjassa neljä kautta, joiden lisäksi hän kuului ainakin yhden ottelun kokoonpanoon kolmella kaudella. Hän pelasi pääsarjatasolla Pyrinnössä yhtä Kotkan Pojat -kautta lukuun ottamatta. Hotinen saavutti Pyrinnössä SM-hopeaa kaudella 1958. Hän toimi Pyrinnössä myös valmentajana kaudella 1956.


title: Pentti Hotinen

text: Epävirallisen mukaan Hotinen kuoli 18. kesäkuuta 1979, 49-vuotiaana. Hänen hautansa sijaitsee Naantalissa.


title: Pesäpallon suomensarja 1990

text: Pesäpallon suomensarja pelattiin 46. kerran kaudella 1990. Sarja pelattiin kolmessa lohkossa kaksinkertaisena sarjana. Lohkovoittajat Haapajärven Kiilat, Kuusankosken Puhti ja Koskenkorvan Urheilijat nousivat ykköspesikseen kaudeksi 1991. Lohkojen kolme heikointa putosi suoraan maakuntasarjaan. Kausi oli kymmenes, jolloin suomensarja oli kolmanneksi korkein sarjataso miesten pesäpallossa.


title: Pesäpallon suomensarja 1990

text: Lohkossa uusina joukkueina pelasivat maakuntasarjasta nousseet Kestilän Kisa-Veikot, Toholammin Urheilijat ja Oulunsalon Vasama.


title: Pesäpallon suomensarja 1990

text: Lohkossa uusina joukkueina pelasivat ykkössarjasta pudonnut Jyväskylän Lohi ja maakuntasarjasta nousseet Ilomantsin Urheilijat, Summan Ponnistus ja Jyväskylän Valo. Kiteen Urheilijain sarjapaikka siirtyi Kiteen Pallo -90:lle. Aiemmin lohkossa pelannut Helsingin Ykköset siirtyi länsilohkoon.


title: Pesäpallon suomensarja 1990

text: Lohkossa uusina joukkueina pelasivat itälohkosta siirtynyt Ykköset ja maakuntasarjasta nousseet Vähänkyrön Viesti, Forssan Alku ja Loimaan Palloilijat. Tammelan Pallopeliitat, jolla oli sarjapaikka, ei osallistunut sarjaan ja sen tilalla pelasi edellisellä kaudella karsinnoissa pudonnut Kuortaneen Kunto, joka nyt putosi sarjasta toisen kerran peräkkäisinä kausina.


title: Megan Boone

text: Megan Boone (s. 29. huhtikuuta 1983) on yhdysvaltalainen näyttelijä. Hän esittää FBI:n rikostutkija Elizabeth Keeniä NBC:n televisiosarjassa Blacklist (suom. 'musta lista'). Boonen isoisä on miljardööri H. Gary Morse ja perhe on asunut The Villagesissa eläkeläisten asuma-alueella Floridassa ollakseen lähellä perheen vanhempaa sukupolvea.


title: Megan Boone

text: Hän on näytellyt jaksoja muutamassa televisiosarjassa, mm. Blue Bloods, Todistettavasti syyllinen ja The Cleaner. Elokuvarooleja on ollut myös useita, mm. My Bloody Valentine, Sex and the City – Sinkkuelämää 2 ja Step Up Revolution.


title: National Lampoon

text: National Lampoon () on yhdysvaltalainen vuosina 1970–1998 julkaistu huumorilehti ja sen pohjalta syntynyt mediatuotantoyhtiö. Se syntyi alun perin aiemmasta Harvardin yliopiston "Harvard Lampoon" -huumorilehdestä. Lehden perustaja oli Robert K Hoffman.


title: National Lampoon

text: Elokuvan "Delta-jengi" (1978) menestyksen myötä "National Lampoon" alkoi panostaa yhä enemmän elokuvatuotantoon. Syntyivät muun muassa Chevy Chasen pääosien varaan tukeutuva perhelomakomedia "Faijalla hommat hanskassa" (1983) ja sen monet jatko-osat kuten "Mieletön kesis" (1985) ja "Joulupuu on kärvennetty" (1989). Lehden ja elokuvien lisäksi National Lampoon julkaisi kirjoja ja äänilevyjä ja teki myös radio- ja teatterituotantoja. Chevy Chasen sekä "Delta-jengin" pääosanäyttelijä John Belushin ohella National Lampoonin projekteihin ovat vuosien varrella osallistuneet muiden muassa Billy Crystal, Gilda Radner, Harold Ramis, Christopher Guest, Al Jean, P. J. O’Rourke, Boris Vallejo, Richard Belzer ja Bill Murray.


title: National Lampoon

text: Elokuvien paremman joskin vaihtelevan menestyksen vastapainona alkuperäinen huumorilehti alkoi vähitellen menettää suosiotaan. Viimeinen säännöllinen numero ilmestyi toukokuussa 1992, ja siitä lähtien lehti ilmestyi vain kirjana kerran vuodessa. Vuonna 1990 "National Lampoonin" osti Los Angelesissa toiminut J2 Communications, jonka omisti entinen Disney-johtaja James P. Jimirro. Hän oli kiinnostunut lähinnä yhtiön omistamista elokuvaoikeuksista. Vuosituhannen vaihteesta lähtien National Lampoon on toiminut "National Lampoon, Inc." -nimisenä komedian ja viihteen tuotantoyhtiönä, johdossa Daniel S. Laikin.


title: Pesäpallon suomensarja 1991

text: Pesäpallon suomensarja pelattiin 47. kerran kaudella 1991. Sarja pelattiin kolmessa lohkossa kaksinkertaisena sarjana. Lohkovoittajat Nurmon Jymy, Puurtilan Kisa-Pojat ja Jokioisten Koetus nousivat ykköspesikseen kaudeksi 1992. Lisäksi lohkokakkoset pääsivät ottelemaan pääsystä ykköspesiskarsintaan. Pattijoen Urheilijat pääsi karsintaan ja onnistui myös nousemaan voitettuaan karsinnassa Ulvilan Pesä-Veikot suoraan kahdessa ottelussa. Myös Hakunilan Kisa nousi ykköspesikseen (syy tuntematon). Lohkojen kaksi heikointa putosi suoraan maakuntasarjaan jonka lisäksi kolmanneksi viimeinen joutui karsimaan sarjapaikastaan. Kausi oli yhdestoista, jolloin suomensarja oli kolmanneksi korkein sarjataso miesten pesäpallossa.


title: Pesäpallon suomensarja 1991

text: Lohkossa uusina joukkueina pelasivat ykköspesiksestä pudonnut Nurmon Jymy, länsilohkosta siirtynyt Vähänkyrön Viesti sekä maakuntasarjasta nousseet Ylivieskan Kuula ja Simon Kiri.


title: Pesäpallon suomensarja 1991

text: Lohkossa uusina joukkueina pelasivat ykkössarjasta pudonnut Puurtilan Kisa-Pojat ja maakuntasarjasta nousseet Maaningan Mahti, Kelta-Mustat, Kotkan Into ja Virtasalmen Urheilijat. Tohmajärven Urheilijain tilalla sarjassa esiintyi Tohmajärven Pomppu. Aiemmin lohkossa pelannut Jyväskylän Lohi siirtyi länsilohkoon.


title: Pesäpallon suomensarja 1991

text: Lohkossa uusina joukkueina pelasivat ykkössarjasta pudonnut Lammin Luja, itälohkosta siirtynyt Jyväskylän Lohi sekä maakuntasarjasta lohkovoittajina nousseet Riihimäen Pallonlyöjät, Ylöjärven Pallo ja Soinin Sisu. Puna-Mustat ja Ykköset Helsingistä ei osallistuneet sarjaan, edelliskauden paras putoaja Loimaan Palloilijat säilytti paikkansa ja Hakunilan Kisa nousi sarjaan maakuntasarjan kakkossijalta.


title: Mörby centrumin metroasema

text: Mörby centrum () on Tukholman metron asema Danderydin kunnan alueella, samannimisen kauppakeskuksen yhteydessä.


title: Mörby centrumin metroasema

text: Asema otettiin käyttöön 29. tammikuuta 1978 ja on linjan 14 pohjoinen pääteasema. Edeltävä asema on Danderyds sjukhus (), ja etäisyys Slussenille on 11,1 kilometriä.


title: Mörby centrumin metroasema

text: Tunneliasema sijaitsee 20–22 syvyydessä Mörbyledenin ja Gamla landsvägenin alapuolella. Lippuhalli on kauppakeskuksen alimmassa kerroksessa Mörbynaukion alapuolella. Aseman taidetta ovat luoneet Karin Ek ja Gösta Wessel, ja sille ominaista on värien vaihtelu katselukulmasta riippuen.


title: Mörby centrumin metroasema

text: Aseman pohjoispuolella on elektronisesti vartioitu, pienehkö vaunuhalli, jossa on tilaa kuudelle täysimittaiselle metrojunalle. Sen yhteydessä on myös hätäuloskäynti, sillä laiturille pääsee normaalitilanteessa vain sen eteläpäästä.


title: Mörby centrumin metroasema

text: Aiemmin metroa oli tarkoitus jatkaa Täbyn keskukseen, mutta suunnitelmat hylättiin Täbyn kunnan päättäessä panostaa Roslagsbananin kunnostukseen ja laajennuksiin.


title: Mälarhöjdenin metroasema

text: Mälarhöjdenin metroasema on Tukholman metron asema Mälarhöjdenissä. Metroasema avattiin 16. toukokuuta vuonna 1965 ja on osa metron punaista linjaa. Asema sijaitsee Axelsbergin ja Bredängin asemien välissä. Etäisyys Slussenin asemalle Mälarhöjdenin asemalta on 7,5 kilometriä.


title: Mälarhöjdenin metroasema

text: Vuonna 2015 asemaa käytti arkisin 3 300 matkustajaa päivässä.


title: Skärholmenin metroasema

text: Skärholmenin metroasema on Tukholman metron asema Skärholmenissa. Asema avattiin 1. maaliskuuta vuonna 1967, ja se oli tuolloin metroverkoston 64. asema. Metroasema on osa metron ("punaista linjaa"), ja se sijaitsee Sätran ja Vårbergin asemien välissä. Etäisyys asemalta Slussenin asemalle on noin 11,7 kilometriä.


title: Skärholmenin metroasema

text: Vuonna 2015 asemaa käytti arkisin 13 000 matkustajaa päivässä.


title: Sturebyn metroasema

text: Sturebyn metroasema on Tukholman metron asema Sturebyssä. Metroasema avattiin 9. syyskuuta vuonna 1951. Tuolloinen asemarakennus oli kuitenkin vain väliaikainen, ja pysyvä, nykyinen asema avattiin lopulta 1. lokakuuta vuonna 1953. Sturebyn asema on osa metron T-bana 1 -linjaa ("vihreä linja"), ja se sijaitsee Svedmyran ja Bandhagenin metroasemien välissä. Slussenin asemalle on Sturebyn asemalta matkaa 5,8 kilometrin verran.


title: Sturebyn metroasema

text: Vuonna 2013 asemaa käytti arkisin 3 800 matkustajaa päivässä.


title: Judon maailmanmestaruuskilpailut 2003

text: Judon maailmanmestaruuskilpailut 2003 järjestettiin Osakassa, Japanissa 10.–13. syyskuuta 2003. Kilpailujen ohjelmassa oli seitsemän miesten ja naisten painoluokkaa sekä avoimet luokat.


title: Judon maailmanmestaruuskilpailut 2003

text: Kisojen menestynein maa oli isäntämaa Japani, jonka judokat saavuttivat kuusi kultaa ja yhteensä yhdeksän mitalia. Kuuba sai kahdeksan mitalia, Ranskan ja Saksan saadessa viisi. Enemmän kuin yhden kultamitalin saavutti myös Etelä-Korea ja Kiina. Brittiläinen naisjudoka, Karina Bryant, oli kisojen ainoa tuplamitalisti. Hän voitti pronssia yli 78 kilon ja hopeaa avoimessa luokassa.


title: Hämeen jääkäripataljoona

text: Hämeen Jääkäripataljoona on entinen joukko-osasto, jonka perinteet yltävät aina vuoden 1918 maaliskuuhun, jolloin Vapaussodan jääkärijoukkojen perustaminen alkoi. Hämeen Jääkäripataljoona lakkasi olemasta itsenäisenä joukko-osastona 1. tammikuuta 2003 jolloin se ja Panssarivaunupataljoona yhdistettiin Hämeen Panssaripataljoonaksi.


title: Hämeen jääkäripataljoona

text: HämJP:n kantaisän katsotaan olleen Jyväskylässä 1. maaliskuuta 1918 perustettu jääkäripataljoona XII, jonka ensimmäiseksi komentajaksi nimitettiin jääkärimajuri Maximilian Savonius. Pataljoona osallistui Tampereen valtaukseen osana 2. jääkärirykmenttiä, joka täytti annetun tehtävän kärsien sodan raskaimmat tappiot. Tampereen valtauksen jälkeen pataljoona siirrettiin Karjalan rintamalle ja osallistui siellä Kivennavan, Raivolan ja Inon valtauksiin.


title: Hämeen jääkäripataljoona

text: Sodan jälkeen pataljoona suoritti lähinnä vartiointitehtäviä Terijoen suunnalla. Kesäkuussa 1918 2. jääkärirykmentti sai virallisesti nimekseen Jääkärirykmentti N:o 2 ja 12. jääkäripataljoonasta tuli sen kolmas pataljoona (III/JR2). Elokuussa nimi vaihtui jälleen ja rykmentti nimettiin tuolloin Porin Jääkärirykmentiksi. Samassa yhteydessä asemapaikka siirtyi Kannakselta Riihimäelle ja Hämeenlinnaan. Vuoden 1919 puolella puolustuslaitoksen uudelleenjärjestelyt jatkuivat ja Porin Jääkärirykmentistä tuli 15. maaliskuuta alkaen Savon Jääkärirykmentti ja asemapaikaksi Kouvola ja Koria. III pataljoonan asemapaikka oli Kouvola. Kesäkuussa 1921 oli edessä muutto Viipuriin, jossa III pataljoona majoittui aluksi keskuskasarmeille. Seuraavana syksynä pataljoona siirrettiin Sakkolan Kiviniemeen. Tämän jälkeen olot vakiintuivat normaaliksi varuskuntaelämäksi.


title: Hämeen jääkäripataljoona

text: Kiviniemeen tullessa pataljoona käsitti kolme kiväärikomppaniaa, konekiväärikomppanian ja pataljoonan esikunnan. Vuonna 1927 Savon Jääkärirykmentistä muodostettiin Savon Prikaati (SavPr) ja pataljoonat alkoivat kehittyä itsenäisiksi joukko-osastoiksi. III pataljoonaan lisättiin soittokunta ja viestiosasto. Seuraavana vuonna perustettiin vielä jalkaväentykistöosasto, joka liitettiin konekiväärikomppaniaan. Myöhemmin syntyi vielä erillinen kranaatinheitinosasto. Syksyllä 1930 pataljoona sai nimekseen Vuoksen Jääkäripataljoonan. Vuoden 1933 esikuntaosasto laajeni esikuntakomppaniaksi ja samalla perustettiin oma aliupseerikoulu. Saman vuoden lopussa alistus Savon Prikaatiin purettiin ja pataljoonasta tuli itsenäinen joukko-osasto, joka toimi suoraan divisioonankomentajan alaisuudessa. Kesällä 1936 pataljoona nimettiin jälleen uudelleen ja se sai nimekseen Jääkäripataljoona 4 (JP4).


title: Hämeen jääkäripataljoona

text:
7. lokakuuta 1939 JP4 siirtyi sodan ajan kokoonpanossaan Kiviniemen kasarmeilta Raudun suunnalle linnoitus- ja varustelutöihin. Tulikasteensa JP4 sai 30. marraskuuta jolloin vihollisen tykistötuli alkoi pataljoonan majoitusalueelle aamulla kello 7. Kaksi tuntia myöhemmin vihollisen jalkaväki tankkien tukemana ylitti rajan pataljoonan lohkolla. Viivytystaistelujen jälkeen JP4 toimi pääosin Divisioonan reservinä Kannaksella eikä osallistunut merkittävässä määrin taistelutoimintaan. Vuoden 1940 alkaessa pataljoona siirrettiin Laatokan Karjalaan, jossa se keräsi itselleen mainetta valtaamalla vihollisen selustassa olleen strategisesti tärkeän Pukitsanmäen ja puolustamalla sitä koko tammikuun ajan vihollisen takaisinvaltaustyrityksiä vastaan. Pataljoonansa vihollislinjojen läpi Pukitsanmäelle johtanut komentaja, kapteeni Paul-Åke Johansson (s. 1903), kaatui 13. tammikuuta 1940 kranaatin osuttua hänen telttansa vieressä olleeseen puuhun.
Pukitsanmäestä JP 4:n taistelut jatkuivat osallistumisella merkittävällä panoksella Länsi-Lemetin motin valtaukseen, Myllykylän motin valtaukseen, venäläisen hiihtopataljoonan tuhoamiseen Mastokankaalla ja Itä-Lemetin motin valtaukseen sekä osallistumalla Vuortanajärven ja Lavajärven taisteluihin. Hiipijän komentajana pääosan vuoden 1940 taistelujen ajan oli majuri Matti Aarnio, joka sai lempi nimen "Motti-Matti".


title: Hämeen jääkäripataljoona

text: Talvisodan jälkeen JP4 oli noin kuukauden ajan Tohmajärvellä josta se sitten siirtyi Kuopioon. Huhtikuussa perustettiin Jääkäriprikaati, johon kuuluivat JP2, JP3 ja JP4. Marraskuussa JP4 muutti Helsinkiin Santahaminaan. Santahaminassa pataljoonalle kuuluivat myös varuskunnalliset tehtävät. 19. lokakuuta 1.jääkärikomppaniasta muodostettu kunniakomppania ja pataljoonan lippu olivat saattamassa Helsingin rautatieasemalla eronnutta presidentti Kyösti Kalliota tämän pudotessa kuolleena marsalkka Mannerheimin käsivarsille. Tämän johdosta komppania sai lempinimen "henkikomppania".


title: Hämeen jääkäripataljoona

text:
21. joulukuuta kunniakomppania oli vastaanottamassa presidentti Risto Rytiä tämän astuessa ulos Eduskuntatalosta presidentin viran vastaanottaneena. Seuraavana päivänä pataljoona kokonaisuudessaan oli presidentti Kallion siunaustilaisuudessa ja saattamassa hänen arkkuaan rautatieasemalle haudattavaksi Nivalaan.
Seuraavan vuoden kesäkuussa hallitus katsoi maan olevan jälleen sodassa ja pataljoona siirtyi 28. kesäkuuta aamuyön tunteina Helsingistä Joensuun kautta Tuupovaaraan ja liittyi osaksi 1.Jääkäriprikaatia.


title: Hämeen jääkäripataljoona

text: JP4:n raskas tie jatkosodassa alkoi Kokkarin kylän taistelulla. Korpiselän läpimurron jälkeen JP4 hyökkäsi prikaatin kärkenä vallaten Kokkarin kylän. Vuoden 1941 hyökkäysvaiheen aikana JP4 osallistui mm. Vilokin, Pitkärannan, Salmin ja Tuuloksen taisteluihin. Eteneminen pysähtyi Tuuloksenjoelle ja siellä prikaatille alistettiin Panssaripataljoona. Tuuloksen taisteluista alkaen panssariyhtymä on taistellut ja kouluttanut tehokkaasti panssareiden, jalkaväen ja muiden aselajien yhteistoimintaa. Tuuloksenjoen taisteluista alkunsa saanut kehitys huipentui Hämeen Panssarivaunupataljoonan muodostamiseen.


title: Hämeen jääkäripataljoona

text:
Tuuloksenjoen läpimurron jälkeen JP4 ja panssarimiesten yhteistoiminta jatkui useissa taisteluissa mm. Aunuksessa, Syvärillä, Karhumäessä ja Poventsassa Siirryttäessä vuoteen 1942 JP 4 osallistui tammikuun alussa Poventsan puolustustaisteluihin. Huhtikuun puolivälin jälkeen JP 4 siirtyi etelään 3.Ps.K:n kanssa Syvärin itäpuolelle osallistuen Shemenskin-Pertjärven taisteluihin.
Kesällä 1942 perustettiin Panssaridivisioona, johon myös JP 4 kuului osana Jääkäriprikaatia.
Vuonna 1944 Kannaksella JP 4 osallistui kesän torjuntataisteluihin mm. seuraavissa paikoissa: Polviselän taistelu 11.6., Kuuterselän taistelu 14.-15.6., Rokkalanjoen taistelu 18.-19.6, Talin-Ihantalan suurtaistelu 25.-29.6. sekä Vuosalmen taistelut 10.-20.7.
Lapin sotaan JP 4 osallistui Panssaridivisioonan mukana. Pataljoona eteni Kaamaseen ja saavutti Utsjoella rajan 20.11.


title: Hämeen jääkäripataljoona

text: Sodan päätyttyä JP4:n sijoituspaikaksi määrättiin Hämeenlinna, jonne pataljoona saapui 14. tammikuuta 1945. 1939 alkanut pitkä evakkomatka päättyi näin Linnan kasarmeille. Pataljoona nimettiin 1957 Hämeen jääkäripataljoonaksi. Polkupyörät jäivät 1971 pois pääasiallisina liikkumisvälineinä, kun pataljoonaan perustettiin kuljetuspanssarivaunuosasto. Se sai kalustokseen neuvostovalmisteiset BTR-60-kuljetuspanssarivaunut. Osasto sijoitettiin pataljoonan ensimmäisenä osana Parolannummen kasarmeille. 1. joulukuuta 1974 pataljoonan pääosat siirtyivät myös nummelle. Viimeisenä osana siirtyi vuonna 1984 kranaatinheitinkomppania.


title: Hämeen jääkäripataljoona

text:
Vuonna 1985 Hämeen jääkäripataljoonan aika itsenäisenä joukko-osastona päättyi ja siitä muodostettiin Panssariprikaatin joukkoyksikkö.
1. heinäkuuta 1996 HämJP:stä siirrettiin 2. panssarijääkärikomppania osaksi Panssarivaunupataljoonaa ja vastaavasti 2. vaunukomppania siirtyi osaksi Jääkäripataljoonaa. Näin molemmat pataljoonat olivat joukkoyksiköiden kokoonpanoltaan yhtenevät.


title: Nordic Master Programme

text: Nordic Master Programme -hanke alkoi vuonna 2007 Pohjoismaiden ministerineuvoston aloitteesta. Sen tavoitteena on edistää korkeakoulutusta Pohjoismaissa. Hankkeelle on suunniteltu pysyvää rahoitusta vuodesta 2015 lähtien.


title: Nordic Master Programme

text: Hankkeen piirissä on perustettu useita kaksivuotisia maisteriohjelmia (laajuudeltaan 120 ECTS), joita yliopistot järjestävät konsortioina. Ohjelmat tarjoavat niihin hyväksytyille opiskelijoille mahdollisuuden opiskella ja asua vähintään kahdessa Pohjoismaassa ohjelman aikana. Hankkeen kehittämisessä on hyödynnetty opiskelijakyselyä, jonka toteutti Oxford Research vuonna 2012.


title: Nordic Master Programme

text: Suomessa Nordic Master Programme -ohjelmia kuuluu esimerkiksi Aalto-yliopiston tarjontaan.


title: Nordic Master Programme

text: Insinööritieteiden korkeakouluTaiteiden ja suunnittelun korkeakoulu


title: Roberto Dellasega

text: Roberto Dellasega (s. 15. kesäkuuta 1990 Cavalese, Italia) on italialainen mäkihyppääjä. Hän osallistui ensimmäiseen kilpailuunsa mäkihypyn maailmancupissa Pragelatossa joulukuussa 2008. Hänen paras sijoituksensa maailmancupissa on 21:s Engelbergissä joukukuussa 2013. Val di Fiemmen MM-kilpailuissa 2013 Dellasega oli 35:s suurmäen kilpailussa ja oli joukkuemäessä mukana Italian kahdeksanneksi sijoittuneessa joukkueessa. Hänen serkkunsa Diego Dellasega on myös mäkihyppääjä.


title: The Ex (yhtye)

text: The Ex on vuonna 1979 perustettu hollantilainen kokeellista rockia soittava yhtye. Yhtye käytti alkuvuosinaan paljon efektejä ja epäsovinnaisesti viritettyjä ja preparoituja kitaroita musiikissaan.


title: Isositraattidehydrogenaasi

text: Isositraattidehydrogenaasi on entsyymi, joka katalysoi isositruunahapon hapetusta ja dekarboksylaatiota, jolloin tuotteena muodostuu alfaketoglutaarihappoa. Isositraattidehydrogenaasi esiintyy eliöissä osana sitruunahappokiertoa. Isositraattidehydrogenaasin EC-numero on 1.1.1.41.


title: Isositraattidehydrogenaasi

text: Ihmisen isositraattidehydrogenaasi on rakenteeltaan tetrameeri ja molekyylipainoltaan noin 238 kDa. Eukaryooteilla isositraattidehydrogenaasista on kaksi muotoa. Vain mitokondrioissa tavattava entsyymi, joka vaatii koentyymikseen NAD-molekyylin, ja mitokondrioissa ja sytosolissa esiintyvä isositraattidehydrogenaasi, joka käyttää koentsyyminään NADP-molekyyliä. Isositraattidehydrogenaasi katalysoi ensimmäisessä vaiheessa isositruunahapon hapettamista oksalomeripihkahapoksi. Hapettimena reaktiossa toimii NAD tai NADP, jotka pelkistyvät muodostaen NADH:ta tai NADPH:ta. Seuraavaan vaiheeseen entsyymi tarvitsee koentsyymikseen kahdenarvoisen metallikationin, joka on tyypillisesti joko magnesium- tai mangaani-ioni. Ionin tehtävänä on todennäköisesti polarisoida oksalomeripihkahapon ketoryhmä. Oksalomeripihkahaposta eliminoituu karboksyyliryhmä hiilidioksidina, minkä jälkeen muodostunut tyydyttymätön välituote vastaanottaa protonin muodostaen alfaketoglutaarihappoa. Isositraattidehydrogenaasin katalysoiman reaktion Gibbsin energian muutos on -8,4 kJ/mol.


title: Isositraattidehydrogenaasi

text: Kun eliöiden soluissa on runsaasti pelkistyspotentiaalia eli NADH:n pitoisuus on korkea ja soluissa on paljon ATP:tä, isositraattidehydrogenaasin toiminta inhiboituu. Sen sijaan ADP-molekyyli toimii entsyymin allosteerisena aktivoijana. Myös kalsiumionit aktivoivat entsyymiä. Nisäkkäillä isositraattidehydrogenaasin säätelymekanismit ovat ainoastaan allosteerisia. Sen sijaan "Escherichia coli" -bakteerilla entsyymiä säädellään myös kovalenttisesti. Kolibakteerilla on isositraattidehydrogenaasikinaasientsyymi, joka siirtää fosfaattiryhmän ATP-molekyyliltä isositraattidehydrogenaasin katalyyttisesti ja rakenteellisesti tärkeille seriiniaminohapoille. Tämä fosforyloiminen inhiboi isositraattidehydrogenaasin toiminnan.


title: Guillaume Henri Dufour

text: Guillaume Henri Dufour (15. syyskuuta 1787 Konstanz, Itävalta (nyk. Saksassa) – 14. heinäkuuta 1875 Les Contamines, lähellä Geneveä, Sveitsi) oli sveitsiläinen sotilas ja insinööri, joka valittiin neljästi Sveitsin armeijan ylipäälliköksi eli kenraaliksi.


title: Guillaume Henri Dufour

text: Dufour aloitti sotilasuransa Ranskan armeijassa Napoleonin aikana. Hän kävi École Polytechnique -insinöörikoulun Pariisissa ja École du Génie -sotilaskoulun Metzissä, valmistuen vuonna 1809 insinööriupseeriksi. Hän ehti palvella Ranskan armeijassa armeijassa neljä vuotta. Hänet lähetettiin aluksi Korfulle kartoittamaan paikallisia linnoituksia, ja hän osallistui saaren puolustukseen vuonna 1813, samoin kuin Napoleonin sotien viimeisiin taisteluihin Ranskassa vuonna 1814. Dufour vapautettiin Ranskan palveluksesta 1815 ja kaksi vuotta myöhemmin hän palasi Sveitsiin, jossa hänestä tuli Geneven kantonin julkisista rakennushankkeista vastannut insinööri ("ingénieur cantonal"). Hänet nimitettiin myös vuonna 1819 perustetun Thunin sotilaskoulun johtajaksi ja hän julkaisi useita sotahistoriaa käsitelleitä kirjoja.


title: Guillaume Henri Dufour

text: Vuonna 1831 Dufourista tuli Sveitsin armeijan esikuntapäällikkö sekä päämajoitusmestari. Vuonna 1833 hän komensi divisioonaa, joka palautti järjestyksen Baseliin. Vuonna 1847 hänet valittiin Sveitsin liittoarmeijan kenraaliksi tehtävänään kukistaa Sonderbund eli katolisten kantonien muodostama separatistinen liittouma. Dufour pääsi näyttämään taitonsa tässä Sonderbundin sotana tunnetussa Sveitsin sisällissodassa ja saavutti suuren kansansuosion, jota tosin hieman rajoitti hänen liittoutumisensa konservatiivien kanssa vallankumousvuonna 1848. Dufour valittiin toisen kerran kenraaliksi 1849, koska Badenissa puhjenneen vallankumouksen ja sitä kukistamaan lähetettyjen preussilaisten joukkojen pelättiin uhkaavaan Sveitsin puolueettomuutta. Kolmannen kerran hänet valittiin Sveitsin asevoimien johtoon vuonna 1857 Sveitsin ja Preussin välille syntyneen Neuchâtelin kriisin aikana, ja neljännen kerran vuonna 1859 Ranskan lähetettyä armeijansa Savoijiin. Vuonna 1864 Dufour toimi puheenjohtajana Geneven kansainvälisessä kongressissa, jossa laadittiin Geneven sopimus ja perustettiin Punainen Risti. Hänet myös valittiin Sveitsin liittokokoukseen konservatiivien edustajana.


title: Guillaume Henri Dufour

text: Sotilasuransa ohella Dufour teki uraauurtavan tutkimuksen Sveitsin topografiasta, ja tuloksena syntynyt topografinen kartasto julkaistiin vuosina 1842–1864. Hänen mukaansa on nimetty Sveitsin korkein vuorenhuippu, 4 634 metriä korkea Dufourspitze, joka on osa lähellä Italian rajaa sijaitsevaa Monte Rosan massiivia. Tämän ja useiden muiden Monte Rosan huippujen tarkat sijainnit saatiin määritettyä hänen johtamansa tutkimuksen ansiosta.


title: Pyhän Jaakobin kirkko

text: Pyhän Jaakobin kirkko -nimisiä kirkkorakennuksia ovat:


title: Murus gallicus

text: Murus gallicus on ajanlaskun alun tienoilla käytössä ollut kelttiläisen linnoitustekniikka. Sen pääaluetta oli Länsi-Euroopassa etenkin Gallia. Rakennusmateriaalina olivat puu ja maa-ainekset.


title: Arvo Karvinen

text: Arvo Juho Karvinen (7. tammikuuta 1934 Leppävirta – 6. lokakuuta 2013 Helsinki) oli järjestöneuvos, joka teki elämäntyönsä Näkövammaisten keskusliitossa ja kansainvälisen näkövammaistyön parissa.


title: Arvo Karvinen

text: Hän sokeutui 11-vuotiaana leikkiessään sodan jäljiltä suutariksi jääneellä ammuksella, joka räjähti hänen käsissään. Näön lisäksi hän menetti vasemmasta kädestään kolme sormea.


title: Arvo Karvinen

text: Hän siirtyi jatkamaan koulunkäyntiään Kuopion sokeainkouluun. Siellä hänen erityisen kiinnostuksensa kohteena olivat liikunnalliset leikit ja harrasteet. Hän suoritti näyttäviä liikkeitä rekillä ja nojapuilla, vaikka vasemmasta kädestä puuttui sormia. Hänen mieliharrastuksiinsa kuului myös laulu. Koulutoverit muistavat hänet erityisesti Tiernapojista, jossa hänellä oli Murjaanien kuninkaan rooli. Vapaa-aikana hän opiskeli innokkaasti ruotsin kieltä.


title: Arvo Karvinen

text: Harjoitettuaan sokeainkoulussa oppimiaan käsityöammatteja hän hakeutui 1950-luvun puolivälissä Sokeain ammattikouluun Helsinkiin. Tarkoituksena oli ottaa selville, millaisia mahdollisuuksia Helsingissä on tarjolla näkövammaiselle. Ammattiopintojen ohessa hän opiskeli yksinlaulua, ruotsia ja esperantoa. Ruotsin kielessä hän oli suorittanut jo sokeainkoulun jälkeen kotoaan käsin Kansanvalistusseuran ruotsin peruskurssin pistekirjoituksella.


title: Arvo Karvinen

text: Syksyllä 1956 Karvinen aloitti keskikouluopinnot Helsingin Yksityislyseon iltalinjalla kahden muun Kuopiossa opiskelleen koulutoverinsa kanssa. Sokeiden äänikirjat tekivät noihin aikoihin tuloaan, ja ne sekä äänityslaitteet mahdollistivat oppimateriaalin saamisen. Pistekirjoituksella oli noihin aikoihin vielä erittäin vähän oppikirjoja. Keskikoulun jälkeen hän jatkoi lukiossa ja lisäksi samanaikaisesti Suomen Liikemiesten Kauppaopistossa, josta hän valmistui merkonomiksi. Vuonna 1962 hän kirjoitti ylioppilaaksi ja jatkoi opintojaan Helsingin yliopistossa, jossa hän suoritti 1969 filosofian kandidaatin tutkinnon.


title: Arvo Karvinen

text: Opiskelijoiden yhteistoiminta 1960-luvun lopulla sai myös näkövammaiset opiskelijat aktivoitumaan ja nostamaan esille ongelmia, jotka vaikeuttivat heidän opintojaan. Karvinen oli mukana päättämässä ensimmäisten näkövammaisopiskelijoiden opiskelijapäivien pitämisestä Lomakoti Onnelassa Tuusulassa syksyllä 1967. Hän osallistui myös suuriin ja näyttäviin opiskelijamarsseihin, joissa hänen lisäkseen oli muitakin näkövammaisia opiskelijoita.


title: Arvo Karvinen

text: Opiskelujen ohessa hän työskenteli Näkövammaisten keskusliitossa. Hän veti erilaisia ilmoitus- ja varainhankintakampanjoita, joista näyttävin oli valtakunnallinen äänikirjakeräys 1962. Tästä hänet palkittiin Vuoden helsinkiläisen kunniapalkinnolla.


title: Arvo Karvinen

text: Hänen kiinnostuksensa kohteena oli erityisesti näkövammaisten liikunta- ja urheilutoiminta. Sen edistämiseksi hän perusti 1950-luvulla Sokeain urheiluseuran. Sitä ei rekisteröity, koska liikuntatoiminnan valtakunnallisen kehittämisen katsottiin kuuluvan keskusjärjestöjen tehtäviin.


title: Arvo Karvinen

text: Sokeainkoulujen väliset vuotuiset ystävyysottelut olivat kasvattaneet kilpaurheilusta kiinnostuneen sukupolven, jolle oli kehitettävä toimintaa. Ensimmäiset Suomi-Ruotsi ystävyysottelut yleisurheilussa kesällä 1960 kehittyivät vähitellen monikansallisiksi kesä- ja talvilajien kilpailuiksi. Karvinen oli myös mukana paralympialaisten järjestelyssä sekä kansainvälisessä yhteistyössä, jonka tarkoituksena oli löytää näkövammaisille soveltuvia joukkuelajeja. Näistä tunnetuimmaksi ja suosituimmaksi on kehittynyt maalipallo.


title: Arvo Karvinen

text: Vuonna 1972 Karvinen nimitettiin Näkövammaisten keskusliiton pääsihteeriksi. Hän kehitti keskusliiton alueellista toimintaa muun muassa laajentamalla huoltosihteeriverkostoa. Eri puolille maata pystytetyt toimintakeskukset muodostivat alueellisen ja paikallisen palveluverkoston.


title: Arvo Karvinen

text: Kotimaan asioiden ohella hänen kiinnostuksensa suuntautui yhä enemmän kansainväliseen näkövammaistoimintaan. Tärkein kohdemaa oli Namibia, jossa hän vieraili usein. Namibiasta tuli useita näkövammaisia Suomeen opiskelemaan Arlainstituutissa. Karvinen edusti Suomea myös Sokeainhuollon maailmanneuvoston ja Euroopan sokeainunionin (EBU) kokouksissa. Hän oli EBU:n kunniajäsen. Koska toiminnan painopiste oli muuttunut, Karvisen virkanimikkeeksi tuli kansainvälisten asioiden sihteeri.


title: Arvo Karvinen

text: Karvinen toimi aktiivisesti myös Lions-liikkeessä. Hänen aloitteestaan on toimintakeskus Iiriksen pihalle rakennettu lasten kuntopiha. Hän oli myös perustamassa Suomen näkövammaissäätiötä, joka jakaa vuosittain apurahoja näkövammaisille opiskelijoille ja näkövammaisuuteen liittyviin tutkimuksiin.


title: Arvo Karvinen

text: Hän kiinnostui esperantosta samoihin aikoihin, kun hän opiskeli ruotsia ammattikoulussa ollessaan. Jäätyään eläkkeelle 1999 hän palasi esperanton pariin ja osallistui kielen harrastajien laajaan kansainväliseen toimintaan. Hän toimi aktiivisesti myös Suomen Esperantoliitossa. Vuonna 2009 hänet valittiin maailman näkövammaisten esperantoliiton LIBE:n puheenjohtajaksi ja hän toimi tässä tehtävässä kuolemaansa saakka. LIBE:n ("Ligo Internacia de Blindaj Esperantistoj") tarkoitus on edistää esperantoa ja kansainvälistä yhteistyötä sokeiden kulttuurielämässä. Sen lehti Esperanta Ligilo ilmestyy kerran kuussa pistekirjoitettuna ja verkossa.


title: Arvo Karvinen

text: Arvo Karvinen on haudattu Maunulan uurnalehtoon.


title: Kasulu

text: Kasulu on kaupunki Tansaniassa. Vuonna 2012 siellä oli 208 244 asukasta. Kasulu kuuluu Kigoman alueeseen ja on Kasulun piirikunnan hallinnollinen keskus. Kaupunki sijaitsee Luoteis-Tansaniassa, lähellä Burundin rajaa.


title: Mustionkosken voimala

text: Mustionkosken voimala on Imatran Voiman rakentama vesivoimala Karjaalla Karjaanjoessa, ja se valmistui 1953. Sen putouskorkeus on 8,1 metriä ja teho 1,8 MW. Vuodesta 2012 voimalaitoksen on omistanut Koskienergia Oy.


title: Honko

text: Honko on suomenkielinen sukunimi. Tunnettuja nimenkantajia ovat:


title: Mustolan sulku

text: Mustola on Saimaan kanavan sulku Lappeenrannassa. Sen putouskorkeus on 7,3 metriä. Sulun liikkuvat pollarit ovat sulun länsipuolella. Mustola on keskimmäinen kanavan kolmesta Suomen puolella sijaitsevasta sulusta. Pohjoisessa lähimpänä Saimaata on Mälkiä ja etelässä Soskua. Sulun kohdalla kanavan molemmin puolin on samanniminen kaupunginosa.


title: Mustolan sulku

text: Nykyinen sulku on kolmas tällä paikalla sijainnut sulku. Alkuperäinen Suur-Mustolan sulku rakennettiin vuonna 1856 osana niin sanottua ensimmäistä Saimaan kanavaa. Kanavaan kuului myös nykyisin museoitu Pien-Mustolan sulku, joka sijaitsee pohjoisempana lähellä nykyistä Mälkiän sulkua. Vuonna 1933 kanavan toisen rakentamisen yhteydessä rakennettiin uusi Mustolan sulku ja vuonna 1968 kolmannen rakentamisen yhteydessä nykyinen Mustolan sulku.


title: Mustolan sulku

text: Noin kilometri alavirtaan Mustolan sulusta on Mustolan rahtisatama ja vapaa-alue.


title: Mpanda

text: Mpanda on kaupunki Tansaniassa. Vuonna 2012 siellä oli 102 900 asukasta. Mpanda sijaitsee Länsi-Tansaniassa ja on Katavin alueen pääkaupunki sekä Mpandan piirikunnan hallinnollinen keskus.


title: Mpanda

text: Mpandan piirikunnassa keskilämpötila vaihtelee vuosittain +26–30 °C välillä. Sademäärän vuosittainen keskiarvo vaihtelee välillä 920-1200 mm. Alue on ylänköä, jossa sijaitsee pienehköjä vuoren huippuja, mäkiä ja tasankoja.


title: Mpanda

text: Suurimmat etniset ryhmät kaupungin alueella ovat Bende, Konongo, Fipa ja Nyakarema.


title: Mpanda

text: Mpandan piirikunnassa on 50 ala-astetta ja 8 yläastetta. Kaupungissa ei sijaitse korkeakoulua.


title: Mpanda

text: Mpandan kaupungissa on kaksi pankkia; NMB ja CRDB. Kaupungissa on myös toiminnassa oleva postitoimisto.


title: Mpanda

text: Mpandan piirikunnan alueella on yksi sairaala, joka on rakennettu vuonna 1957 sekä 3 terveyskeskusta.


title: Mpanda

text: Kaupungista on junayhteys Taboraan, joka kuljettaa henkilö- ja tavaraliikennettä kolme kertaa viikossa. Mpandassa on lentokenttä, jolla on pienimuotoista reittiliikennettä.


title: Mpanda

text: Mpanda on Katavin alueen maatalouden keskittymä ja tärkeä riisin sekä maissin kauppapaikka. Alue on ollut kasvavan kiinnostuksen kohteena myös mineraaliteollisuudelle, eritoten kullan suhteen. Katavin kansallispuistoon kohdistuva matkailu lisää turismia Mpandassa.


title: Mpanda

text: Kaupungissa toimii kaksi paikallisradiota; Mpanda FM ja Pamoja FM.


title: Elias Kaskinen & Päivän Sankarit

text: Elias Kaskinen & Päivän Sankarit on vuonna 2010 perustettu suomalainen pop-rockyhtye. Yhtyeen ensimmäinen single ja musiikkivideo ”Sano se mulle” julkaistiin 15. marraskuuta 2013. Bändin esikoisalbumi julkaistiin elokuussa 2015.


title: Elias Kaskinen & Päivän Sankarit

text: Elias Kaskinen & Päivän Sankarit sai alkunsa, kun Kaskisen aiempi yhtye Wifetime Experience meni tauolle. Uusi yhtye aloitti toimintansa aluksi nimellä Elias Kaskinen Band, jolloin siinä vaikutti myös Wifetime Experiencessäkin soittanut rumpali Osku Ärilä.


title: Elias Kaskinen & Päivän Sankarit

text: Vuonna 2011 julkaistiin yhtyeen omakustanne-EP "Raitiovaununkuljettaja", jonka kappaleet olivat Elias Kaskisen säveltämiä ja sanoittamia. Heinäkuussa 2011 yhtyeen nimi vaihtui nykyiseen muotoonsa ja myöhemmin samana vuonna rumpaliksi Osku Ärilän tilalle vaihtui Niko Koivuhovi.


title: Elias Kaskinen & Päivän Sankarit

text: Vuonna 2012 yhtye solmi levytyssopimuksen Jiffel Recordsin kanssa. Jiffel on julkaissut yhtyeeltä singlet ”Sano se mulle”, ”Pelkään koskea kadulla” ja ”Aina minä jään”. Yhtye solmi uuden levytyssopimuksen Warner Music Finlandin kanssa 23. tammikuuta 2015. Yhtiö julkaisi yhtyeen esikoisalbumin "Elämä lupaa mulle" elokuussa 2015.


title: Elias Kaskinen & Päivän Sankarit

text: Yhtye voitti vuoden 2016 Iskelmä Gaalassa vuoden tulokkaan palkinnon.


title: Elias Kaskinen & Päivän Sankarit

text: Yhtyeen solisti Elias Kaskinen tekee lauluja muille artisteille.


title: Sonderbund

text: Sonderbund (saksaa, ”erillisliitto”) oli Sveitsin seitsemän katolisen kantonin vuonna 1845 muodostama liitto, joka asettui uskonnollisten kiistojen seurauksena Sveitsin valtioliiton protestanttista enemmistöä vastaan. Valtioliiton yhteiset joukot kukistivat Sonderbundin marraskuussa 1847 käydyssä sisällissodassa, joka tunnetaan Sonderbundin sotana. Sodan seurauksena säädettiin vuonna 1848 Sveitsin perustuslaki, joka teki maasta liittovaltion.


title: Sonderbund

text: Sonderbundin muodostamisen taustalla oli Sveitsin katolisten huoli protestanttienemmistöisissä kantoneissa toteutetusta katolisuuden vastaisesta lainsäädännöstä. Vuonna 1841 Aargaun kantonin hallitus oli määrännyt suljettaviksi kantonin alueella toimivat katoliset luostarit, vaikka maan tuolloinen perustuslaki eli vuoden 1815 liittosopimus turvasi luostarien omaisuuden. Vuosina 1843–1844 seitsemän katolista kantonia eli Luzern, Uri, Schwyz, Unterwalden, Zug, Fribourg ja Valais sopivat keskenään, että ne erkaantuisivat mistä tahansa liittosopimusta rikkovasta kantonista. Luzernin kantonin vuonna 1844 tekemä päätös kutsua jesuiitat hoitamaan uskonnonopetusta nostatti protestanttisissa kantoneissa protestiaallon, ja keväällä 1845 protestanteista kootut vapaaehtoisjoukot tekivät epäonnistuneen hyökkäyksen Luzerniin. Näiden tapahtumien seurauksena mainitut seitsemän katolista kantonia perustivat 11. joulukuuta 1845 Sonderbundin, jota kutsuttiin myös nimellä "schutzvereinigung" (”suojeluyhtymä”). Liittoon kuuluivat siis myös Sveitsin vanhan valaliiton alkuperäiset perustajat Uri, Schwyz ja Unterwalden. Kaksi muuta katolista kantonia, Solothurn ja Ticino, jäivät liiton ulkopuolelle.


title: Sonderbund

text: Kesällä 1847 Sveitsin liittopäivien enemmistö hyväksyi esitykset Sonderbundin lakkauttamisesta ja jesuiittojen karkottamisesta sekä ponnen uuden perustuslain laatimisesta. Tässä tilanteessa Sonderbundin johtaja Constantin Siegwart-Müller määräsi marraskuussa 1847 miehet aseisiin ja esitti ulkomaille pyynnön sotilaallisesta avusta. Sonderbundin joukkojen ylipäälliköksi nimitettiin Johann Ulrich von Salis-Soglio. Kapinaliiton armeija ei kuitenkaan ollut kovin tehokas, ja kenraali Guillaume-Henri Dufourin komentamat joukot kukistivat sen pian. Sota kesti vain 25 päivää, ja kuolleita oli vähän.


title: Sonderbund

text: Vuonna 1848 toteutetun rauhanjärjestelyn mukaan Sonderbundiin kuuluneet kantonit joutuivat maksamaan 6 miljoonaa Sveitsin frangia korvauksia sodan tuhoista. Sodan seurauksena Sonderbund lakkautettiin, jesuiitat karkotettiin Sveitsistä, ja vuonna 1848 hyväksyttiin uusi valtiosääntö, joka muutti maan kiinteämmäksi liittovaltioksi aiemman valtioliiton sijaan.


title: Eerie

text: Eerie on suomalaisen black metal -yhtye Barathrumin toinen studioalbumi. Se julkaistiin vuonna 1995 levymerkillä Nazgul's Eyrie Productions.


title: Eerie

text: Kaikki kappaleet sanoittanut Demonos Sova.


title: Mustion kaivos

text: Mustion kaivos on Lohjan Kalkkitehdas Oy:n vuonna 1954 avaama kalkkikivilouhos Raaseporin Mustiolla. Sen nykyinen omistaja on Nordkalk Oy Ab. Avolouhos sijaitsee Svartå Västra -nimisessä kaivospiirissä. Sieltä louhitaan kalkkikiveä ja sivukiveä.


title: Mustion kaivos

text: Kaivospiirin pinta-ala on 51 ha. Esiintymä on kalsiittista kalkkikiveä (marmoria) sekä vähän dolomiittista kalkkikiveä.


title: Mustion kaivos

text: Kaivoksen vieressä on Lohjanjärvi, ja 400 metrin päässä sijaitsee Kohagenin luonnonsuojelualue.


title: Infernal (Barathrumin albumi)

text: Infernal on suomalaisen black metal -yhtye Barathrumin kolmas studioalbumi. Se julkaistiin vuonna 1997 levymerkillä Nazgul's Eyrie Productions.


title: Infernal (Barathrumin albumi)

text: Kaikki kappaleet sanoittanut Demonos Sova, ellei toisin mainittu.


title: Pesäpallon suomensarja 1992

text: Pesäpallon suomensarja pelattiin 48. kerran kaudella 1992. Sarja pelattiin kolmessa lohkossa kaksinkertaisena sarjana. Lohkovoittajat Halsuan Toivo, Joensuun Maila ja Ikaalisten Tarmo nousivat ykköspesikseen kaudeksi 1993. Lohkojen kolme heikointa putosi suoraan maakuntasarjaan. Kausi oli kahdestoista, jolloin suomensarja oli kolmanneksi korkein sarjataso miesten pesäpallossa.


title: Pesäpallon suomensarja 1992

text: Lohkossa uusina joukkueina pelasivat ykköspesiksestä pudonnut Kempeleen Kiri sekä maakuntasarjasta nousseet Peräseinäjoen Toive, Sievin Sisu ja Iin Urheilijat. Länsilohkosta pohjoislohkoon siirtyi Soinin Sisu.


title: Pesäpallon suomensarja 1992

text: Lohkossa uusina joukkueina pelasivat maakuntasarjasta nousseet Siilinjärven Pesis, Järvenpään Palo ja Imatran Pallo-Veikot.


title: Pesäpallon suomensarja 1992

text: Lohkossa uusina joukkueina pelasivat ykkössarjasta pudonneet Lohjan Kisa-Veikot ja Ulvilan Pesä-Veikot sekä maakuntasarjasta nousseet Vihdin Pallo, Mynämäen Vesa ja Jyväskylän Kiri. Lohkossa aiemmin pelannut Soinin Sisu siirtyi pohjoislohkoon.


title: Alexander Wennberg

text: Alexander Niclas Wennberg (s. 22. syyskuuta 1994 Nacka, Ruotsi) on ruotsalainen jääkiekkoilija, joka pelaa NHL-joukkue Columbus Blue Jacketsissa. Hän on pelipaikaltaan keskushyökkääjä, mutta osaa pelata myös laidassa.


title: Alexander Wennberg

text: Wennbergin kasvattajaseura on Boo IF, josta hän siirtyi 16-vuotiaana Djurgårdens IF:ään kaudeksi 2010–2011, joka päättyi J18 Allsvenskanin hopeaan. Kaudella 2011–2012 Wennberg pelasi ensimmäisen Elitserien-ottelunsa. Djurgården putosi kauden päätteeksi HockeyAllsvenskaniin, jossa Wennberg pelasi kuitenkin tulokaskautensa seuraavalla kaudella 2012–2013. Hän teki 46 runkosarjaottelussa tehot 14+18=31, joilla Wennberg oli joukkueen kolmanneksi paras maalintekijä ja neljänneksi paras pistemies.


title: Alexander Wennberg

text: Columbus Blue Jackets varasi Wennbergin ensimmäisellä kierroksella 14. pelaajana . Hänestä tuli kaikkien aikojen ensimmäisen eurooppalaisen GM:n, suomalaisen Jarmo Kekäläisen ensimmäinen pelaaja Kekäläisen toimiessa toimitusjohtajana.


title: Alexander Wennberg

text: Kaudeksi 2013–2014 Wennberg siirtyi kaksivuotisella sopimuksella SHL-joukkue Frölunda HC:hen. Hänen SHL:n tulokaskautensa toi 50 runkosarjaottelussa tehot 16+5=21 sekä seitsemässä playoff-ottelussa yhden maalin. Wennberg oli runkosarjassa Frölundan toiseksi paras maalintekijä Magnus Kahnbergin jälkeen. Hän oli kauden päätteeksi ehdolla liigan vuoden tulokkaaksi, mutta palkinnon vei kuitenkin joukkuetoveri Andreas Johnson.


title: Alexander Wennberg

text: Blue Jackets kiinnitti Wennbergin kolmen vuoden tulokassopimuksella 16. toukokuuta 2014. Hän sai harjoitusleirin päätteeksi paikan seuran NHL-kokoonpanosta ja Wennberg teki näin ollen NHL-debyyttinsä kauden avauskierroksella 9. lokakuuta 2014 vieraissa Buffalo Sabresia vastaan. Hän sai ottelussa jääaikaa 17.44 minuuttia ja keräsi myös yhden syöttöpisteen. Wennbergin NHL-uran avausmaali syntyi 22. joulukuuta 2014 ylivoimalla Nashville Predatorsia vastaan. Kaikkiaan hän teki tulokaskaudellaan 68 runkosarjaottelussa tehot 4+16=20. Wennberg pelasi kauden aikana myös kuusi ottelua AHL-joukkue Springfield Falconsin vahvuudessa.


title: Alexander Wennberg

text: Kaudella 2015–2016 Wennberg voitti Blue Jacketsin sisäisen syöttöpörssin 32 syöttöpisteellään. Tehopisteitä runkosarjassa kertyi kaikkiaan 40.


title: Alexander Wennberg

text: Wennberg edusti Ruotsia MM-kilpailuissa vuonna 2016, jolloin hän oli joukkueensa paras syöttäjä ja jakoi sisäisen pistepörssin voiton Gustav Nyquistin kanssa. Yhteensä Wennberg on pelannut 15 A-maaottelua tehopistein 1+10=11. Hän teki A-maajoukkuedebyyttinsä Euro Hockey Challengessa 9. huhtikuuta 2014 Rapperswilissä Sveitsiä vastaan. Wennberg sai ottelussa yhden syöttöpisteen Dick Axelssonin tekemään maaliin ja keräsi tehomerkinnän +2. Ensimmäisen A-maajoukkuemaalinsa hän teki MM-kilpailujen alkolohkossa 11. toukokuuta 2016 Moskovan VTB Ice Palacessa alivoimalla Kazakstania vastaan. Wennberg keräsi Ruotsin 7–3-voittoon päättyneessä ottelussa myös kolme syöttöpistettä.


title: Alexander Wennberg

text: Wennberg pelasi myös alle 20-vuotiaiden MM-kilpailuissa vuosina 2013 ja 2014, joista molemmat turnaukset päättyivät hopeaan. Hän toimi vuoden 2014 turnauksessa Ruotsin varakapteenina. Wennberg pelasi myös alle 18-vuotiaiden MM-kilpailuissa vuonna 2012, jolloin hän voitti hopeaa. Wennberg jakoi tehoilla 3+6=9 joukkueen sisäisen pistepörssin voiton Sebastian Collbergin kanssa.


title: Alexander Wennberg

text: Wennberg pelasi myös alle 19-vuotiaiden World Junior A Challengessa vuonna 2012.


title: Van Gogh -museo

text: Van Gogh -museo on kahdessa rakennuksessa Amsterdamissa Alankomaissa sijaitseva taidemuseo, jossa on maailman suurin Vincent van Goghin maalausten kokoelma. Museon kokoelmissa on myös muiden 1800-luvun taiteilijoiden töitä. Pysyvästi esillä on yli kaksisataa van Goghin maalausta sekä lukuisia piirroksia ja kirjeitä. Van Gogh -museossa kävi vuonna 2013 yli 1,4 miljoonaa vierasta. Kyseessä on Alankomaiden eniten kävijöitä kerännyt museo.


title: Luettelo Suomen virallisen albumilistan ykkösistä vuonna 2014

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2014.


title: Xuande

text:
Keisari Xuande (, "Xuāndédì"; 16 maaliskuuta 1399 31. tammikuuta 1435), alkuperäiseltä nimeltään Zhu Zhanji (朱瞻基), oli Kiinan Ming-dynastian viides keisari, joka hallitsi vuosina 1425–1435. Nimi Xuande merkistee "hyveen julistusta".
Keisari Xuande tuli tunnetuksi myös taidemaalarina.


title: Xuande

text: Xuande oli keisari Hongxin ja keisarinna Cheng Xiao Zhaon vanhin poika. Xuande piti kirjallisuudesta ja runoudesta. Vaikka hän yhä piti Pekingiä kaikissa virallisissa asiakirjoissa toissijaisena pääkaupunkina, hän asui siellä ja hallitsi sieltä käsin samaan tapaan kuin isoisänsä, keisari Yongle.


title: Xuande

text: Xuande antoi Zheng Hen johtaa seitsemättä ja viimeistä merellistä tutkimusmatkaansa.


title: Xuande

text: Xuanden setä Zhu Gaoxu, Hanin prinssi, oli ollut Yonglen suosiossa sotilaallisen menestyksensä vuoksi, mutta hän ei totellut keisarin käskyjä ja vuonna 1417 hänet karkotettiin Le'anin pienelle läänitysalueelle Shandongiin. Kun Zhu Gaoxu kapinoi, uusi keisari Xuande hyökkäsi häntä vastaan 20 000 sotilaan voimin. Pian sen jälkeen Zhu Gaoxu antautui. Hän joutui tavallisen kansalaisen asemaan ja kuoli kidutuksiin. Kuusisataa kapinoivaa virkamiestä teloitettiin ja 2 200 karkotettiin. Keisari ei aluksi halunnut teloittaa setäänsä, mutta myöhemmät tapahtumat raivostuttivat hänet siinä määrin, että Zhu Gaoxu teloitettiin tulella kiduttamalla. Myös hänen kaikki poikansa teloitettiin. On hyvin todennäköistä, että Zhu Gaoxun julkeus, jota monet historioitsijat ovat yksityiskohtaisesti kuvailleet, loukkasi keisaria. Erään teorian mukaan Zhu Gaoxu tahallaan sai keisarin kompastumaan, kun tämä oli tulossa vierailulle.


title: Xuande

text: Keisari Xuande halusi vetää sotajoukkonsa pois Annamista, mutta muutamat hänen neuvonantajistaan olivat toista mieltä. Sen jälkeen, kun kiinalaiset varuskunnat joutuivat kärsimään raskaita tappioita, keisari lähetti alueelle Liu Shengin sotajoukkojen kanssa. Annamilaiset voittivat Liu Shengin, joka vuonna 1427 menetti 70 000 miestä. Kiinalaiset vetäytyivät alueelta ja Xuande lopulta tunnusti Annamin itsenäisyyden. Pohjoisessa Xuande vuonna 1428 tutki rajaa ratsuväen 3000 eskadroonan avulla, ja pystyu kostamaan mongolien hyökkäyksen. Kiinalaiset antoivat Aruhgtain itämongolien sotia läntisiä Toghon oirattiheimoja vastaan. Peking sai vuosittain hevosia Arughtailta, jonka oiratilaiset kuitenkin voittivat vuonna 1431 ja surmasivat vuonna 1434, kun Toghon valtasi Itä-Mongolian. Ming-hovi ylläpiti sen jälkeen ystävällisiä suhteita Oiratin kanssa. Kiinan diplomaattisuhteita Japanin kanssa parannettiin vuonna 1432. Suhteet Koreaan olivat yleensä hyvät, paitsi milloin korealaiset loukkaantuivat siitä, että joutuivat ajoittain lähettämään neitoja Ming-hovin haaremiin.


title: Xuande

text: Eunukkien salainen neuvosto vahvisti keskitettyä valtaa valvomalla salaista poliisia, ja heidän vaikutusvaltansa alkoi kasvaa. Vuonna 1428 korkea virkamies Liu Guan tuomittiin pakkotyöhän, ja hänen tilalleen nimitettiin lahjomaton Gu Zuo (k. 1446), joka erotti 43 Pekingin ja Nankingin sensoraattien jäsentä heidän epäpätevyytensä vuoksi. Osa heistä alennettiin arvossa, vangittiin tai karkotettiin, mutta ketään ei teloitettu. Heidän tilalleen nimitetyt uudet virkamiehet asetettiin koeajalle, kun sensoraatti teki selvityksen koko Ming-hallinnosta, myös sotilaallisesta. Samana vuonna keisari uudisti sotaväenottoa ja karkureita koskevat säännökset. Kuitenkin perinnöllinen sotilassääty pysyi tehottomana ja kärsi edelleen huonosta moraalista. Suuri eriarvoisuus veronmaksussa oli edellisen 40 vuoden aikana saanut monet maanviljelijät joillakin alueilla hylkäämään tilansa edellisten 40 vuoden aikana. Vuonna 1430 Xuande alensi veroja kaikilla keisarikunnan alueilla ja lähetti "kiertäviä rauhoittajia" koordinoimaan maakuntien hallintoa ja valvomaan sotilasjohtajia. He yrittivät hävittää veronkerääjien harjoittamat laittomuudet ja korruption. Keisari määräsi usein uusintaoikeudenkäyntejä, jotka palauttivat vapauden tuhansille syyttömille. Xuande kuoli sairauteen hallittuaan kymmenen vuotta.


title: Xuande

text:
Xuande hallitsi huomattavan rauhallisena aikana, jolloin ei ollut mainittavia ulkoisia tai sisäisiä ongelmia. Myöhemmät historioitsijat ovat pitäneet hänen hallitsijakauttaan Ming-dynastian kulta-aikana.
Keisari Xuande tunnettiin monitaitoisena taidemaalarina, joka maalasi taitavasti varsinkin eläimiä. Joitakin hänen taideteoksiaan säilytetään Kansallisessa palatsimuseossa Taipeissa sekä Arthur M. Sacklerin museossa, joka on osa Harvardin taidemuseoita Massachusettsin Cambridgessä. Robert D. Mowry, kiinalaisen taiteen kuraattori Arthur M. Sacklerin museossa, kuvaili häntä "ainoaksi Ming-keisariksi, joka osoitti todellista taiteellista lahjakkuutta ja mielenkiintoa taiteeseen".


title: Xuande

text: Xuande kuvattiin omana aikoinaan hovin muotokuvissa ja myös muissa taidemuseoissa. Esimerkiksi oheisessa panoraamamaalauksessa keisari Xuande on kuvattuna oikealla ratsastamassa mustalla hevosella kypärä päässään. Erotukseksi ympärillä olevista henkivartijoista hänet on maalattu suhteettoman suureksi.


title: Aktuelle Kamera

text: Aktuelle Kamera oli itäsaksalainen uutisohjelma, jota lähetettiin Deutscher Fernsehfunk -kanavalla vuosina 1952–1990.


title: Colleen Moore

text: Colleen Moore (alk. Kathleen Morrison; 19. elokuuta 1899 Port Huron, Michigan – 25. tammikuuta 1988 Paso Robles, Kalifornia) oli yhdysvaltalainen näyttelijä ja yksi mykkäelokuvan aikakauden valovoimaisimmista tähdistä. Hän teki osaltaan kuuluisaksi polkkatukan, lyhyen hiustyylin.


title: Colleen Moore

text: Moore teki menestyksekkään uran Hollywoodissa mykkäelokuvan kultakaudella, jolloin hän näytteli kaikkiaan yli 50 elokuvassa. Hän oli suosionsa huipulla 1920-luvulla, jolloin hän myös oli Clara Bow’n ja Louise Brooksin ohella yksi mykkäelokuvan johtavia flapper-tyttöjä. Uransa huipulla hän ansaitsi peräti 12 500 dollaria viikossa. Mooren skaala ulottui äänielokuvaan asti, mutta monien muiden mykkäfilmitähtien tavoin hänen valkokangasuransa päättyi kokonaan jo vuonna 1934 eikä hän palannut enää koskaan elokuviin, vaikka eli vielä yli 50 vuotta.


title: Colleen Moore

text: Moore oli lapseton ja naimisissa kaikkiaan neljä kertaa. Hän julkaisi kaksi omaelämäkertakirjaa 1960-luvulla. Moore kuoli syöpään 88-vuotiaana. Hänellä on elokuvaurastaan tähti Hollywood Walk of Famella osoitteessa 1551 Vine Street.


title: Colleen Moore

text: Kathleen Morrison syntyi Port Huronin kaupungissa Michiganissa Charles R. ja Agnes Kelly Morrisonin esikoiseksi. Hänellä oli yksi nuorempi veli Cleve Moore (1904–1954). Cleve näytteli sisarensa kanssa parissa elokuvassa. Kathleenin kasvaessa perhe muutti usein; ensin Michiganin sisäpuolella ja myöhemmin Atlantaan, Georgiaan, missä he asuivat kaikkiaan kolmessa eri osoitteessa vuosina 1908–1910. He asuivat alle vuoden ajan myös Warrenissa, Pennsylvaniassa. Vuonna 1911 perhe asettui asumaan Tampaan, Floridaan.


title: Colleen Moore

text: Moore otti ensimmäisen askeleensa Hollywoodiin 15-vuotiaana, kun hänen setänsä järjesti koekuvauksen elokuvaohjaaja D. W. Griffithin kanssa. Kathleenin nuoruuden intohimoja olivat nuket ja elokuvat; molemmilla oli merkittävä rooli hänen myöhemmässä elämässään.


title: Colleen Moore

text: Mooren ensimmäiset elokuvaosat olivat lähinnä pieniä näyttäytymisiä ja statistin tehtäviä mykkäelokuvissa, kuten westerneissä. Hän sai sopimuksen Griffithin Triangle-Fine Arts -yhtiön kanssa sillä ehdolla, että läpäisi näkötestin (Moore kärsi heterokromiasta, hänen toinen silmänsä oli sininen ja toinen ruskea), jonka tarkoituksena oli varmistaa, ettei hänen tilastaan olisi haittaa lähikuvissa. Mooren eriväriset silmät läpäisivät testin, ja hän lähti Chicagosta Hollywoodiin äitinsä ja isoäitinsä saattamana. Moore kertoi myöhemmin tästä ajasta: – "Minut oltiin lähettämässä Hollywoodiin – ei sen takia että kukaan siellä olisi pitänyt minua hyvänä, vaan yksinkertaisesti tehdäkseen vastapalveluksen."


title: Colleen Moore

text: Hän alkoi saada sivuosia sopimusyhtiön elokuvista, jotka vähitellen veivät häntä suuren yleisön tietoisuuteen. "The Bad Boy" oli ensimmäinen elokuva, jossa Mooren nimi mainittiin alkuteksteissä. Triangle-Fine Arts meni konkurssiin muutaman elokuvan jälkeen, ja Moore joutui etsimään uutta elokuvasopimusta "Hands Up!"-elokuvan kela mukanaan.


title: Colleen Moore

text: Ensimmäisen merkittävän elokuvansa "Little Orphant Annie" Moore teki Selig Polyscope -yhtiölle, joka kuitenkin meni konkurssiin. Elokuva osoittautui silti menestykseksi, samoin kuin sitä edeltänyt "A Hoosier Romance", jossa Moore myös esiintyi. Niiden jälkeen Moore teki lähinnä western- ja baseball-elokuvia muun muassa Paramount Picturesille ja Fox Film Corporationille.


title: Colleen Moore

text: Vuosi 1922 oli erityisen tapahtumarikas Moorelle. Hänet valittiin WAMPAS Baby Starsiksi New Yorkissa tunnustuksena hänen kasvavalle suosiolleen. Lisäksi hän tapasi ensimmäisen aviomiehensä, tuottaja John McCormickin, ja he menivät kihloihin. Samana vuonna Moore julkaisi myös kaikkiaan viisi elokuvaa.


title: Colleen Moore

text: Tähti Mooresta tuli 1920-luvulla, kun ensi-iltoihin tulivat ajan suuret menestyselokuvat "Balettirottia", "Miestä metsästämässä!", "Nykyaikaista nuorisoa", "Siveyden valvoja" ja "Erämaan kukka". Moore oli allekirjoittanut sopimuksen First National Picturesin kanssa vuonna 1923 – tämä yhtiö teki Mooresta supertähden. Elokuvat olivat pääosin flapper-komedioita, joihin Moore kuitenkin väsyi myöhemmin. Haastavampi rooli oli musikaalielokuvassa "Sally" (1925), josta tuli menestys sekä elokuva "Elon seikkailut", jossa Moore kokeili kykyjään dramaattisessa roolissa.


title: Colleen Moore

text: "Elon seikkailut" oli yleisömenestys, ja sen ulkomaiden ensi-iltakiertue Euroopassa oli suunniteltu samalle ajankohdalle kuin "Irene"-komedian kuvaukset, jossa Moorella oli pääosa. Moore näki kiertueen ainutlaatuisena tilaisuutena viettää aikaa aviomiehensä, tuottaja John McCormickin kanssa. Molemmat omistautuivat uralleen, ja hektiset aikataulut estivät heitä viettämästä laatuaikaa yhdessä. Mooren yhtenä tavoitteena oli perustaa perhe, mutta hän loukkasi niskansa kuvatessaan "Erämaan kukkaa". Elokuvan tuotanto pantiin jäihin, kun Moore vietti kuusi viikkoa vuoteenomana. Toivuttuaan hän kuvasi filmin loppuun ja lähti Eurooppaan voittoisalle ensi-iltakiertueelle.


title: Colleen Moore

text: Mooren seuraava elokuva oli "Me nykyaikaiset", jota kuvattiin Englannissa. Komedia oli mukaelma elokuvasta "Nykyaikaista nuorisoa" englantilaisessa perspektiivissä. Sitä seurasivat komediaelokuvat "Irene" ja "Siivoojatytöstä filmitähdeksi", jossa esiintyi cameoroolissa koomikko Harry Langdon. Vuonna 1926 Moore kuvasi elokuvan "Sen täytyy olla rakkautta!", joka oli romanttinen komedia dramaattisella pohjavireellä. Edelliselle vuosisadalle sijoittuva "Katutanssijatar" ilmestyi 1927. Siinä Moore tulkitsi urheaa nuorta tanssijaa Lontoon Limehousen alueelta. Elokuva perustui Thomas Burken romaaniin ja se kuvattiin San Franciscon Chinatownissa. Romaanin surullisen lopun ei uskottu elokuvassa toimivan onnellisen lopun tavoin, mutta molemmat versiot kuvattiin. Yleisö piti kuitenkin enemmän surullisesta lopusta. Elokuvassa Moore tanssi osan kohtauksistaan itse.


title: Colleen Moore

text: Vuonna 1927 julkaistiin New Yorkissa kuvattu "Halloo tyttö", joka oli eräänlainen ohuesti peitetty Tuhkimo-tarina. Samana vuonna Moore erosi studiostaan samaan aikaan kun hänen miehensä yllättäen lopetti. Huhujen mukaan McCormick olisi saanut potkut alkoholisminsa takia, ja että Moore lähti houkutellakseen miehensä takaisin asemaansa studiolla. Se toimi, ja McCormickista tuli vaimonsa ainoa tuottaja. Mooren suosio salli hänen tuotantojensa olevan hyvin suuria ja runsaita. Ensimmäisen maailmansodan draama "Syreenien kukkiessa" oli yksi ajan suurimpia tuotantoja. Se oli miljoonan dollarin elokuva, joka palautti kuukausissa jokaisen siihen käytetyn pennin. Ennen elokuvan ensi-iltaa Warner Bros.-yhtiö oli ottanut hallintaansa First Picturesin, eikä se ollut kiinnostunut ylläpitämään Mooren sopimusta ennen kuin näkisi "Syreenien kukkiessa"-elokuvan pyöreät katsojaluvut. Ilmestyttyään elokuva oli niin suuri hitti, että Moore onnistui säilyttämään sopimuksensa ehdot ja hänen miehensä John työnsä tuottajana. Elokuvan valmistumisen aikaan Moore oli suosionsa huipulla, ja hän sai parhaimmillaan yli 10 000 ihailijakirjettä viikossa.


title: Colleen Moore

text: Elokuva-alan mullistaneen uutuuden, äänielokuvien, kynnyksellä vuonna 1929 Moore piti tauon näyttelemisestä. Erottuaan John McCormickista vuonna 1930, hän meni naimisiin merkittävän newyorkilaisen pörssimeklari Albert Parker Scottin kanssa. Pariskunta asui ylellisessä kodissaan Kalifornian Bel Airissa, jossa he isännöivät juhlia ja kannattivat Yhdysvaltain olympiajoukkuetta, erityisesti purjehdusjoukkuetta, vuoden 1932 kesäolympialaisten aikana.


title: Colleen Moore

text: Erottuaan Scottista vain kahden avioliittovuoden jälkeen vuonna 1934 Moore palasi Hollywoodiin. Hän esiintyi kolmessa äänielokuvassa, jotka eivät menestyneet halutusti jolloin hän jäi kokonaan eläkkeelle näyttelemisestä. Hänen viimeinen roolinsa oli toisintoversiossa elokuvasta "Tulipunainen kirjain". Hän avioitui kolmannen kerran leskeksi jääneen Homer Hargraven kanssa ja kasvatti tämän lapsia edellisestä liitosta (Moore oli itse lapseton), ja säilytti heihin elinikäisen ja läheisen suhteen. Moore pysyi myös hyvinä ystävinä elokuvauransa aikaisten kollegojen, kuten King Vidorin ja Mary Pickfordin kanssa.


title: Colleen Moore

text: Elokuvauransa aikana Colleen Moore alkoi perustaa nukkekoteja nimellä "Colleen Moore Dollhouse". Hänen "Fairy"-linnansa, jonka suunnitteli Harold Grieve, on yksi runsaimmin koristelluista nukkekodeista Pohjois-Amerikassa, ja se pantiin näytteille Chicagon tiede- ja teollisuusmuseoon vuonna 1950. Se on myös kahdeksas Mooren omistama nukkekoti.


title: Colleen Moore

text: Seuraavina vuosikymmeninä Mooren julkiset esiintymiset rajoittuivat lähinnä esiintymisiin filmifestivaaleilla. Hän oli myös arvokas haastateltava, joka oli aina halukas puhumaan Hollywood-urastaan. Vuonna 1968 Moore julkaisi omaelämäkerran "Silent Star". Moore pysyi naimisissa Hargraven kanssa tämän kuolemaan vuonna 1965 saakka. Hän meni naimisiin vielä vanhalla iällä vuonna 1983 Paul Maginotin kanssa, ja liitto kesti tammikuuhun 1988 asti, jolloin Moore kuoli syöpään 88-vuotiaana kotonaan Kalifornian Paso Roblesissa.


title: Tunduma

text: Tunduma on kaupunki sekä Mbozin piirikunnan osa-alue Tansaniassa. Vuonna 2012 siellä oli 97 562 asukasta. Tunduma kuuluu Mbeyan alueeseen ja sijaitsee Tansanian sekä Sambian rajalla. Kaupungilla on raja-asemat sekä valtatiellä että Tansanian-Sambian junaradalla yhdistäen valtiot.


title: Luettelo Suomen virallisen singlelistan ykkösistä vuonna 2014

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 2014.


title: André Burakovsky

text: André Marcus Burakovsky (s. 9. helmikuuta 1995 Klagenfurt, Itävalta) on ruotsalainen jääkiekkoilija ja Stanley Cup voittaja, joka pelaa NHL-joukkue Washington Capitalsissa, joka varasi Burakovskyn ensimmäisellä kierroksella 23. pelaajana vuonna . Hän on pelipaikaltaan vasen laitahyökkääjä, mutta osaa pelata myös keskellä.


title: André Burakovsky

text: Burakovsky syntyi Itävallassa, kun hänen isänsä Robert pelasi Klangenfurter AC:n joukkueessa. André kuitenkin kasvoi pääasiassa Ruotsissa. Hänen kasvattajaseuransa on Malmö Redhawks, joiden alle 20-vuotiaiden junioreiden kolmanneksi paras pistemies Burakovsky oli tehoilla 17+25=42 kaudella 2011–2012. Hän pelasi samalla kaudella myös ensimmäiset miesten pelinsä Ruotsin toiseksi korkeimmalla sarjatasolla HockeyAllsvenskanissa, jossa helmikuussa 2012 17 vuotta täyttänyt Burakovsky pelasi kymmenen runkosarja- ja kolme Kval-sarjan ottelua tehden yhden syöttöpisteen.


title: André Burakovsky

text: SKA Pietari varasi Burakovskyn 102. pelaajana . Kaudella 2012–2013 hän jatkoi Allsvenskan-pelejään Malmössä vuoden mittaisella sopimuksella. Kausi oli Burakovskylle ensimmäinen kokonainen Allsvenskanissa ja se toi hänelle 43 runkosarjaottelussa tehot 4+7=11.


title: André Burakovsky

text: Washington Capitals varasi Burakovskyn 23. pelaajana . Samana kesänä myös OHL-joukkue Erie Otters varasi hänet viidentenä pelaajana. Burakovsky siirtyi Ottersiin kaudeksi 2013–2014. Elokuussa 2013 hän teki kolmivuotisen tulokassopimuksen Washington Capitalsin kanssa, mutta Burakovsky lähetettiin harjoitusleirin päätteeksi kuitenkin Ottersin vahvuuteen. Hän oli kaudella 2013–2014 joukkueen kolmanneksi paras maalintekijä ja neljänneksi paras pistemies tehoilla 41+46=87. Burakovsky sijoittui koko OHL:n maalipörssissä yhdeksänneksi. Kevään 2014 pudotuspeleissä hän oli Ottersin paras maalintekijä kymmenellä osumallaan. Burakovskylla oli myös joukkueen paras teholukema (+7).


title: André Burakovsky

text: Kaudeksi 2014–2015 Burakovsky otti paikkansa Capitalsin NHL-joukkueen avauskokoonpanosta. Hän teki näin ollen NHL-debyyttinsä kauden avauskierroksella 9. lokakuuta 2014 Montréal Canadiensia vastaan. Burakovsky sai ottelussa jääaikaa 15.58 minuuttia ja hän teki myös NHL-uransa avausmaalin, joka jäi Capitalsin 1–2-tappioon päättyneessä ottelussa joukkueen ainoaksi. Kaikkiaan Burakovsky teki tulokaskaudellaan 53 runkosarjaottelussa tehot 9+13=22 ja 11 playoff-ottelussa tehot 2+1=3. Hän pelasi kauden aikana myös AHL-joukkue Hershey Bearsissa 13 runkosarja- ja yhden playoff-ottelun. Kauden 2015–2016 Burakovsky pelasi kokonaan NHL:ssä tehden 79 runkosarjaottelussa tehot 17+21=38 ja 12 playoff-ottelussa yhden maalin.


title: André Burakovsky

text: Burakovsky edusti Ruotsia MM-kilpailuissa vuonna 2016. Hän liittyi kisajoukkueen kesken turnauksen NHL-kautensa päätyttyä. Burakovsky pelasi turnauksessa toistaiseksi kaikki kolme A-maaotteluaan tehden yhden maalin. Hän teki A-maajoukkuedebyyttinsä alkulohkon toiseksi viimeisessä ottelussa 15. toukokuuta 2016 Moskovan VTB Ice Palacessa Sveitsiä vastaan. Burakovsky sai ottelussa jääaikaa 11.12 minuuttia. Ottelu eteni voittomaalikilpailuun, jossa hän laukoi kahdesti ja osui molemmilla kerroilla. Burakovskyn toinen osuma ratkaisi Ruotsille 2–3-voiton.


title: André Burakovsky

text: Burakovsky pelasi myös alle 20-vuotiaiden MM-kilpailuissa vuonna 2014, jolloin hän voitti hopeaa. Burakovsky teki turnauksessa tehot 3+4=7. Hänen kaikki kolme maaliaan syntyivät 29. joulukuuta 2013 alkulohkon ottelussa Norjaa vastaan, jolloin Burakovsky onnistui näin ollen tekemään kypärätempun.


title: André Burakovsky

text: Burakovsky pelasi myös alle 18-vuotiaiden MM-kilpailuissa vuosina 2012 ja 2013, joista ensimmäinen turnaus päättyi hopeaan. Jälkimmäisessä turnauksessa hän oli tehoilla 4+1=5 Ruotsin paras maalintekijä ja jakoi joukkueen sisäisen pistepörssin voiton Lucas Wallmarkin kanssa. Burakovsky pelasi myös alle 18-vuotiaiden Ivan Hlinkan muistoturnauksessa vuosina 2011 ja 2012. Ensimmäinen turnaus päättyi hopeaan ja jälkimmäinen pronssiin. Hän on kuulunut myös Ruotsin alle 18-vuotiaiden maajoukkueen kapteenistoon.


title: André Burakovsky

text: Burakovsky pelasi myös World U-17 Hockey Challengessa vuonna 2011.


title: André Burakovsky

text: Burakovskyn vahvuuksiin kuuluu nopeus, hyökkäyspään pelaaminen, kiekonhallinta, kädet, ketteryys, luistelu, suoraviivaisuus ja ruuhkissa pelaaminen. Burakovsky ei ole kuitenkaan luontainen maalintekijä, vaan hän syöttää huomattavasti useammin. Hänellä on kehitettävää myös fysiikassa ja puolustuspelaamisessa.


title: André Burakovsky

text: Burakovskyn isä Robert ja setä Mikael ovat entisiä ammattilaisjääkiekkoilijoita. Robert pelasi omalla urallaan NHL:ssä asti, Ottawa Senatorsissa kaudella 1993–1994. Veljesten isä ja Andrén isoisä Benny Burakovsky oli jääkiekkovalmentaja.


title: Luettelo Suomen virallisen latauslistan ykkösistä vuonna 2014

text: Tämä on luettelo Suomen virallisen latauslistan kärkipaikkaa hallussaan pitäneistä artisteista ja singleistä vuonna 2014.


title: Sonderbundin sota

text: Sonderbundin sota () oli Sveitsissä 3.–29. marraskuuta 1847 käyty sisällissota seitsemän katolisen kantonin muodostaman Sonderbund-liiton ja valtioliiton enemmistön välillä. Sota päättyi enemmistön nopeaan ja täydelliseen voittoon, ja tappiot olivat vähäiset molemmin puolin. Sodan seurauksena säädettiin vuonna 1848 Sveitsin perustuslaki, joka teki maasta liittovaltion.


title: Sonderbundin sota

text: Sonderbundin perustivat 11. joulukuuta 1845 Luzernin, Urin, Schwyzin, Unterwaldenin, Zugin, Fribourgin ja Valais’n kantonit. Liitolla oli oma sotaneuvosto, johon kuului edustaja jokaisesta kantonista, ja jolla oli oikeus kutsua koolle omat sotajoukot. Neuvoston puheenjohtajaksi valittiin Luzernia edustanut Constantin Siegwart-Müller. Vaikka liitto oli tarkoitettu puolustukselliseksi, sen sotaneuvostolle annetut valtaoikeudet rikkoivat Sveitsin liittosopimusta eli silloista perustuslakia. Sonderbund-liitto oli aluksi salainen, mutta sen olemassaolo tuli yleiseen tietoon kesäkuussa 1846, mikä pöyristytti Sveitsin liberaalit ja auttoi heitä saavuttamaan seuraavana vuonna enemmistön liittopäivillä. Liberaalienemmistöiset liittopäivät päättivät 20. heinäkuuta 1847, että Sonderbund oli lakkautettava.


title: Sonderbundin sota

text: Sonderbundiin kuuluneilla kantoneilla ei kuitenkaan ollut aikomusta noudattaa päätöstä ja 16. lokakuuta liiton sotaneuvosto määräsi miliisijoukkojensa liikekannallepanon. Tämän jälkeen liittopäivien enemmistö hyväksyi sotilaalliset vastatoimet, joita kannattivat kaikki liberaalien hallitsemat kantonit – myös katoliset Solothurn, Ticino ja St. Gallen. Viimeksi mainitussa päätös nostatti katolisten mellakoita, jotka kuitenkin tukahdutettiin pian. Konservatiivien hallitsemat kantonit eli protestanttiset Neuchâtel ja Basel-Stadt sekä katolinen Appenzell Innerrhoden jäivät puolueettomiksi. Myöhemmin myös Basel-Stadt liittyi enemmistön puolelle.


title: Sonderbundin sota

text: Sonderbundin joukkojen ylipäälliköksi tuli Johann Ulrich von Salis-Soglio, joka epäröi hyökkäyksen aloittamista. Siegwart-Müllerin johtama sotaneuvosto määräsi kuitenkin Sonderbundin joukot hyökkäämään Ticinoon ja sotatoimet alkoivat 3. marraskuuta Sankt Gotthardin solan luona. Tämän seurauksena Sonderbund menetti uskottavuutensa vain puolustukseen tarkoitettuna liittona. Sankt Gotthardin sola oli Sonderbundille tärkeä, koska sitä kautta olisi ollut mahdollista kuljettaa tarvikkeita tai apujoukkoja Itävallan hallitsemasta Pohjois-Italiasta. Hyökkäys oli aluksi menestys, mutta pysähtyi pian Biascaan. Sonderbundin joukot yrittivät vielä tämän jälkeen hyökkäystä Aargaun Freiamtiin, mikä ei onnistunut sen paremmin.


title: Sonderbundin sota

text: Valtioliiton yhteisten joukkojen kenraaliksi oli jo 21. lokakuuta valittu Guillaume-Henri Dufour, joka halusi varmistaa Sveitsin yhtenäisyyden sodan jälkeen. Sen vuoksi hän tähtäsi nopeaan voittoon siten, että uhreja tulisi kummallakin puolella mahdollisimman vähän. Hän päätti luottaa ylivoimaansa ja hyökkäsi ensin Freiburgiin, joka oli muista Sonderbundin kantoneista eristyksissä. Freiburg antautui 14. marraskuuta ja seuraavana vuorossa ollut Zug 21. marraskuuta. Toinen hyökkäys suunnattiin Luzernin kaupunkiin, joka haluttiin piirittää mahdollisimman nopeasti. Dufaurin joukkojen lähestyessä kaupunkia Sonderbundin sotilasneuvosto ja Luzernin kantonin hallitus päättivät aamulla 23. marraskuuta peräytyä Uriin. Samana päivänä valtioliiton joukot voittivat Gisikonin ja Meierskappelin taistelut. Kenraali Salis-Soglio ei ollut saanut sotaneuvostolta selviä ohjeita, joten Luzernin kaupungin raati päätti luovuttaa kaupungin Dufaurin joukoille, jotka kävivät ryöstelemään sitä. Sonderbundin sotaneuvosto lakkasi toimimasta ja hajautui 26. marraskuuta Flüelenissä. Urin, Schwyzin, Unterwaldenin ja Valais’n kantonit antautuivat kaikki 25.–29. marraskuuta, jolloin sota päättyi.


title: Sonderbundin sota

text: Ulkovalloista Ranska ja Itävalta olivat tukeneet Sonderbundin tavoitteita, mutta eivät ehtineet tulla sen avuksi sodan lyhyyden vuoksi. Ne jättivät tosin vielä 18. tammikuuta 1848 yhdessä Preussin ja Venäjän kanssa Sveitsille nootin, jossa uhattiin interventiolla, ellei kysymyksiä Sonderbundin hajottamisesta ja jesuiittojen karkottamisesta otettaisi uudelleen käsiteltäviksi. Voittoisat liittopäivät protestoivat tätä puuttumista Sveitsin sisäisiin asioihin. Ranskassa käynnistynyt ja Itävaltaan levinnyt vallankumousliikehdintä antoi pian Euroopan suurvalloille suurempia huolia, ja ne jättivät Sveitsin asian sikseen.


title: Sonderbundin sota

text: Sonderbundin sodassa kuoli viimeisimpien laskelmien mukaan 93 henkeä, joista 60 valtioliiton ja 33 Sonderbundin armeijasta. Haavoittuneita oli vastaavasti 386 ja 124 eli yhteensä 510.


title: Sonderbundin sota

text: Sodan seurauksena Sonderbund lakkautettiin, jesuiitat karkotettiin Sveitsistä, ja vuonna 1848 hyväksyttiin uusi valtiosääntö, joka muutti Sveitsin kiinteämmäksi liittovaltioksi aiemman valtioliiton sijaan. Perustuslakia muotoiltaessa huomioitiin osin myös hävinneen osapuolen toiveet, erityisesti kantonien itsehallinnon turvaamisen osalta.


title: Sonderbundin sota

text: Vuonna 1848 toteutetun rauhanjärjestelyn mukaan Sonderbundiin kuuluneet kantonit joutuivat maksamaan yhteensä 6 miljoonaa Sveitsin frangia korvauksia sodan tuhoista. Lisäksi Neuchâtelin kantoni joutui maksamaan 300 000 frangia ja Appenzell Innerrhoden 15 000 frangia, koska ne olivat jääneet puolueettomiksi eivätkä asettuneet valtioliiton joukkojen tueksi. Korvauksia maksettiin 2,2 miljoona frangia vuoteen 1852 mennessä, jolloin korvausvelvollisuudesta luovuttiin. Sonderbundin johtajia syytettiin maanpetoksesta, mutta useimmat olivat paenneet ulkomaille. Oikeudessa ei voitu näyttää toteen, että kukaan sotaneuvoston johtajista olisi suunnitellut ulkomaisten sotavoimien hankkimista maahan, tarvikkeita lukuun ottamatta. Oikeusprosessi jatkui vuoteen 1855.


title: Sonderbundin sota

text: Sonderbundin sodan lopputulos eli liberaalien voitto vanhoillisista katolisista innosti merkittävästi Ranskan, Pohjois-Italian ja Reininmaan liberaaleja, ja myötävaikutti siten suurten vallankumousten puhkeamiseen seuraavana keväänä.


title: Muurahaispeippo

text: Muurahaispeippo ("Parmoptila woodhousei") on loistopeippojen heimoon kuuluva varpuslintu.